ΔΙΑΤΑΞΗ ΤΟΥ ΔΙΚΑΣΤΗΡΙΟΥ (τμήμα μείζονος συνθέσεως)\nτης 20ής Νοεμβρίου 2017 (*)(i)\n«Ασφαλιστικά μέτρα – Αίτηση λήψεως προσωρινών μέτρων – Οδηγία 92/43/ΕΟΚ – Διατήρηση των φυσικών οικοτόπων καθώς και της άγριας πανίδας και χλωρίδας – Οδηγία 2009/147/ΕΚ – Διατήρηση των άγριων πτηνών»\nΣτην υπόθεση C-441/17 R,\nμε αντικείμενο αίτηση λήψεως προσωρινών μέτρων δυνάμει του άρθρου 279 ΣΛΕΕ και του άρθρου 160, παράγραφος 2, του Κανονισμού Διαδικασίας του Δικαστηρίου, η οποία υποβλήθηκε στις 20 Ιουλίου 2017,\nΔημοκρατίας της Πολωνίας, εκπροσωπούμενης από τον J. Szyszko, Υπουργό Περιβάλλοντος, καθώς και από τους B. Majczyna και D. Krawczyk,\nκαθής η αίτηση,\nσυγκείμενο από τους K. Lenaerts, Πρόεδρο, A. Tizzano (εισηγητή), Αντιπρόεδρο, R. Silva de Lapuerta, T. von Danwitz, J. L. da Cruz Vilaça, A. Rosas, C. G. Fernlund και C. Vajda, προέδρους τμήματος, E. Juhász, A. Arabadjiev, C. Toader, D. Šváby, M. Berger, A. Prechal και E. Jarašiūnas, δικαστές,\nαφού άκουσε τον γενικό εισαγγελέα M. Wathelet,\n1 Με την αίτηση ασφαλιστικών μέτρων, η Ευρωπαϊκή Επιτροπή ζητεί από το Δικαστήριο να υποχρεώσει τη Δημοκρατία της Πολωνίας, εν αναμονή της αποφάσεως του Δικαστηρίου επί της ουσίας της υποθέσεως, να παύσει, πλην περιπτώσεως απειλής για τη δημόσια ασφάλεια, τις δραστηριότητες ενεργού δασικής διαχειρίσεως στους οικοτόπους 91D0 –δασώδεις τυρφώνες– και 91E0 –αλλουβιακά δάση με ιτιές, λεύκες, κλήθρες και μελίες–, και στις αιωνόβιες δασοσυστάδες του οικοτόπου 9170 –υποηπειρωτικά δάση δρυός και καρπίνου–, καθώς και στους οικοτόπους του λευκονώτη δρυοκολάπτη (Dendrocopos leucotos), του τριδάκτυλου δρυοκολάπτη (Picoides tridactylus), της σπουργιτόγλαυκας (Glaucidium passerinum), του αιγιωλιού (Aegolius funereus), της σφηκοβαρβακίνας (Pernis apivorus), του νανομυγοχάφτη (Ficedula parva), του κρικομυγοχάφτη (Ficedula albicollis) και του φασσοπερίστερου (Colomba oenas), και στους οικοτόπους των σαπροξυλικών κανθάρων –Cucujus cinnaberinus, Boros schneideri, Phryganophilus ruficollis, Pytho kolwensis, Rhysodes sulcatus και Buprestis splendens–, και να παύσει την απομάκρυνση αιωνόβιων νεκρών ερυθρελατών και τις δραστηριότητες υλοτομίας στο πλαίσιο της εντατικοποιήσεως της δασικής εκμεταλλεύσεως στην περιοχή PLC200004 Puszcza Białowieska (Πολωνία, στο εξής: περιοχή του δικτύου Natura 2000 Puszcza Białowieska), δραστηριότητες οι οποίες στηρίζονται στην απόφαση του Υπουργού Περιβάλλοντος της Δημοκρατίας της Πολωνίας της 25ης Μαρτίου 2016 και στο άρθρο 1, σημεία 2 και 3, της αποφάσεως αριθ. 51 του γενικού διευθυντή της Lasy Państwowe (Δασική Υπηρεσία, Πολωνία), της 17ης Φεβρουαρίου 2017 (στο εξής: απόφαση 51).\n2 Η αίτηση αυτή υποβλήθηκε στο πλαίσιο προσφυγής λόγω παραβάσεως δυνάμει του άρθρου 258 ΣΛΕΕ, την οποία άσκησε η Επιτροπή στις 20 Ιουλίου 2017 ζητώντας να διαπιστωθεί ότι η Δημοκρατία της Πολωνίας παρέβη τις υποχρεώσεις που υπέχει:\n– από το άρθρο 6, παράγραφος 3, της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ 1992, L 206, σ. 7), όπως τροποποιήθηκε με την οδηγία 2013/17/ΕΕ του Συμβουλίου, της 13 Μαΐου 2013 (ΕΕ 2013, L 158, σ. 193) (στο εξής: οδηγία περί οικοτόπων), καθόσον, στις 25 Μαρτίου 2016, ενέκρινε τροποποίηση του σχεδίου δασικής διαχειρίσεως με αντικείμενο τη δασική έκταση της Białowieża (Πολωνία) και στη συνέχεια έθεσε σε εφαρμογή τις προβλεφθείσες με την τροποποίηση αυτή δραστηριότητες δασικής διαχειρίσεως, χωρίς να εξακριβώσει αν οι ενέργειες αυτές έχουν επίπτωση στην ακεραιότητα της περιοχής του δικτύου Natura 2000 Puszcza Białowieska,\n– από το άρθρο 6, παράγραφος 1, της οδηγίας περί οικοτόπων καθώς και από το άρθρο 4, παράγραφοι 1 και 2, της οδηγίας 2009/147/ΕΚ του Ευρωπαϊκοϋ Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ 2010, L 20, σ. 7), όπως τροποποιήθηκε με την οδηγία 2013/17 (στο εξής: οδηγία περί πτηνών), καθόσον δεν έλαβε τα αναγκαία μέτρα διατηρήσεως που ανταποκρίνονται στις οικολογικές απαιτήσεις οι οποίες ισχύουν για τους τύπους φυσικών οικοτόπων του παραρτήματος I και τα είδη του παραρτήματος II της οδηγίας περί οικοτόπων, καθώς και για τα πτηνά του παραρτήματος Ι της οδηγίας περί πτηνών και τα μη περιλαμβανόμενα στο εν λόγω παράρτημα αποδημητικά είδη των οποίων η έλευση είναι τακτική, και ως προς τα οποία η περιοχή του δικτύου Natura 2000 Puszcza Białowieska έχει οριστεί ως τόπος κοινοτικής σημασίας (ΤΚΣ) και ως ζώνη ειδικής προστασίας,\n– από το άρθρο 12, παράγραφος 1, στοιχεία αʹ και δʹ, της οδηγίας περί οικοτόπων, καθόσον δεν διασφάλισε την αυστηρή προστασία των σαπροξυλικών κανθάρων (Cucujus cinnaberinus, Buprestis splendens, Phryganophilus ruficollis και Pytho kolwensis) που κατονομάζονται στο παράρτημα IV, στοιχείο αʹ, της εν λόγω οδηγίας, και συγκεκριμένα δεν μερίμνησε για την αποτελεσματική απαγόρευση της με πρόθεση θανατώσεώς τους και της παρενοχλήσεώς τους ή της βλάβης ή καταστροφής των τόπων αναπαραγωγής τους στη δασική έκταση της Białowieża, και\n– από το άρθρο 5, στοιχεία βʹ και δʹ, της οδηγίας περί πτηνών, καθόσον δεν διασφάλισε την προστασία των ειδών πτηνών που μνημονεύονται στο άρθρο 1 της οδηγίας αυτής, μεταξύ άλλων του λευκονώτη δρυοκολάπτη (Dendrocopos leucotos), του τριδάκτυλου δρυοκολάπτη (Picoides tridactylus), της σπουργιτόγλαυκας (Glaucidium passerinum) και του αιγιωλιού (Aegolius funereus), και συγκεκριμένα δεν έλαβε μέτρα προκειμένου τα είδη αυτά να μη θανατώνονται ούτε να παρενοχλούνται κατά την περίοδο αναπαραγωγής και φωλεοποιήσεως και προκειμένου, εντός της δασικής εκτάσεως της Białowieża, οι φωλιές και τα αυγά τους να μην καταστρέφονται, βλάπτονται ή απομακρύνονται με πρόθεση.\n3 Η Επιτροπή ζήτησε επίσης, δυνάμει του άρθρου 160, παράγραφος 7, του Κανονισμού Διαδικασίας του Δικαστηρίου, να ληφθούν τα διαλαμβανόμενα στη σκέψη 1 της παρούσας διατάξεως προσωρινά μέτρα πριν η καθής η αίτηση υποβάλει τις παρατηρήσεις της, λόγω του κινδύνου σοβαρής και ανεπανόρθωτης βλάβης των οικοτόπων και της ακεραιότητας της περιοχής του δικτύου Natura 2000 Puszcza Białowieska.\n4 Με διάταξη της 27ης Ιουλίου 2017, Επιτροπή κατά Πολωνίας (C-441/17 R, μη δημοσιευθείσα, EU:C:2017:622), ο Αντιπρόεδρος του Δικαστηρίου δέχτηκε προσωρινώς το αίτημα αυτό έως την έκδοση της διατάξεως που θα περατώσει την παρούσα διαδικασία ασφαλιστικών μέτρων.\n5 Στις 4 Αυγούστου 2017 η Δημοκρατία της Πολωνίας υπέβαλε τις γραπτές παρατηρήσεις της επί της αιτήσεως λήψεως προσωρινών μέτρων.\n6 Στις 11 Σεπτεμβρίου 2017 οι διάδικοι ανέπτυξαν τις προφορικές παρατηρήσεις τους σε ακροαματική διαδικασία ενώπιον του Αντιπροέδρου του Δικαστηρίου.\n7 Κατόπιν της ακροαματικής διαδικασίας αυτής, η Επιτροπή, στις 13 Σεπτεμβρίου 2017, συμπλήρωσε την αίτηση λήψεως προσωρινών μέτρων, ζητώντας από το Δικαστήριο να επιβάλει επίσης στη Δημοκρατία της Πολωνίας χρηματική ποινή σε περίπτωση που αυτή δεν συμμορφωθεί προς τις υποχρεώσεις που θα της επιβληθούν στο πλαίσιο της παρούσας διαδικασίας.\n8 Στις 19 Σεπτεμβρίου 2017 η Δημοκρατία της Πολωνίας ζήτησε να κληθεί η Επιτροπή να προσκομίσει τα αποδεικτικά στοιχεία στα οποία στηριζόταν το συμπληρωματικό αίτημά της.\n9 Κληθείσα σχετικώς από το Δικαστήριο, η Επιτροπή προσκόμισε τα ζητηθέντα αποδεικτικά στοιχεία στις 21 Σεπτεμβρίου 2017.\n10 Στις παρατηρήσεις που υπέβαλε στις 28 Σεπτεμβρίου 2017, η Δημοκρατία της Πολωνίας ζήτησε να απορριφθεί ως απαράδεκτο ή, εν πάση περιπτώσει, ως αβάσιμο το συμπληρωματικό αίτημα της Επιτροπής.\n11 Επιπλέον, με τις ίδιες παρατηρήσεις και στηριζόμενη στο άρθρο 16, τρίτο εδάφιο, του Οργανισμού του Δικαστηρίου της Ευρωπαϊκής Ένωσης, η Δημοκρατία της Πολωνίας ζήτησε η εκδίκαση της υπό κρίση υποθέσεως να ανατεθεί στο τμήμα μείζονος συνθέσεως του Δικαστηρίου.\n12 Μολονότι το Δικαστήριο δεν είναι υποχρεωμένο να δεχτεί τέτοιο αίτημα, όταν αυτό διατυπώνεται σε πολύ προχωρημένο στάδιο της διαδικασίας, όπως συμβαίνει εν προκειμένω (βλ., κατ’ αναλογία, απόφαση της 7ης Σεπτεμβρίου 2006, Ισπανία κατά Συμβουλίου, C-310/04, EU:C:2006:521, σκέψη 23), εντούτοις, ο Αντιπρόεδρος του Δικαστηρίου, κατ’ εφαρμογήν του άρθρου 161, παράγραφος 1, του Κανονισμού Διαδικασίας, παρέπεμψε την υπόθεση στο Δικαστήριο το οποίο, λαμβάνοντας υπόψη τη σοβαρότητά της, την ανέθεσε, συμφώνως προς το άρθρο 60, παράγραφος 1, του εν λόγω Κανονισμού, στο τμήμα μείζονος συνθέσεως.\n13 Στις 17 Οκτωβρίου 2017 οι διάδικοι ανέπτυξαν τις προφορικές παρατηρήσεις τους ενώπιον του τμήματος μείζονος συνθέσεως.\nΗ οδηγία περί οικοτόπων\n14 Κατά το άρθρο 2, παράγραφος 1, της οδηγίας περί οικοτόπων, σκοπός της είναι να συμβάλει στην προστασία της βιολογικής ποικιλομορφίας, μέσω της διατηρήσεως των φυσικών οικοτόπων, καθώς και της άγριας χλωρίδας και πανίδας στο ευρωπαϊκό έδαφος των κρατών μελών όπου εφαρμόζεται η Συνθήκη ΛΕΕ.\n15 Το άρθρο 4, παράγραφος 2, τρίτο εδάφιο, της οδηγίας αυτής προβλέπει τα ακόλουθα:\n«Ο κατάλογος των τόπων των επιλεγμένων ως τόπων κοινοτικής σημασίας, στον οποίο καταδεικνύονται οι τόποι όπου απαντ[ούν] ένας ή περισσότεροι τύποι φυσικών οικοτόπων προτεραιότητας ή ένα ή περισσότερα είδη προτεραιότητας καταρτίζεται από την Επιτροπή με την διαδικασία του άρθρου 21.»\n16 Το άρθρο 6, παράγραφοι 1, 3 και 4, της εν λόγω οδηγίας προβλέπει τα εξής:\n«1. Για τις ειδικές ζώνες διατήρησης, τα κράτη μέλη καθορίζουν τα αναγκαία μέτρα διατήρησης που ενδεχομένως συνεπάγονται ειδικά ενδεδειγμένα σχέδια διαχείρισης ή ενσωματωμένα σε άλλα σχέδια διευθέτησης και τα δέοντα κανονιστικά, διοικητικά ή συμβατικά μέτρα που ανταποκρίνονται στις οικολογικές απαιτήσεις των τύπων φυσικών οικοτόπων του παραρτήματος I και των ειδών του παραρτήματος II, τα οποία απαντώνται στους τόπους.\nΌταν ο τόπος περί του οποίου πρόκειται είναι τόπος όπου ευρίσκονται ένας τύπος φυσικού οικοτόπου προτεραιότητας ή/και ένα είδος προτεραιότητας, είναι δυνατόν να προβληθούν μόνον επιχειρήματα σχετικά με την υγεία ανθρώπων και τη δημόσια ασφάλεια ή σχετικά με θετικές συνέπειες πρωταρχικής σημασίας για το περιβάλλον, ή, κατόπιν γνωμοδοτήσεως της Επιτροπής, άλλοι επιτακτικοί σημαντικοί λόγοι σημαντικού δημοσίου συμφέροντος.»\n17 Το άρθρο 12, παράγραφος 1, στοιχεία αʹ και δʹ, της ίδιας οδηγίας έχει ως εξής:\nδ) τη βλάβη ή καταστροφή των τόπων αναπαραγωγής ή των τόπων ανάπαυσης».\nΗ οδηγία περί πτηνών\n18 Το άρθρο 1 της οδηγίας περί πτηνών έχει ως εξής:\n2. Η παρούσα οδηγία εφαρμόζεται στα πτηνά, τα αυγά, τις φωλιές και τους οικοτόπους τους.»\n19 Το άρθρο 4, παράγραφοι 1 και 2, της οδηγίας αυτής ορίζει τα εξής:\n2. Ανάλογα μέτρα υιοθετούνται από τα κράτη μέλη για τα αποδημητικά είδη που δεν μνημονεύονται στο παράρτημα I, των οποίων η έλευση είναι τακτική, λαμβάνοντας υπόψη τις ανάγκες προστασίας στη γεωγραφική θαλάσσια και χερσαία ζώνη στην οποία εφαρμόζεται η παρούσα οδηγία, όσον αφορά τις περιοχές αναπαραγωγής, αλλαγής φτερώματος και διαχειμάσεως, και τις ζώνες όπου βρίσκονται οι σταθμοί κατά μήκος των οδών αποδημίας. Για τον σκοπό αυτό τα κράτη μέλη αποδίδουν ιδιαίτερη σημασία στην προστασία των υγροτόπων, και ιδίως όσων έχουν διεθνή σπουδαιότητα.»\n20 Το άρθρο 5, στοιχεία βʹ και δʹ, της εν λόγω οδηγίας ορίζει τα ακόλουθα:\nδ) της σκόπιμης ενόχλησης των πτηνών, ιδιαίτερα κατά την περίοδο αναπαραγωγής και εξαρτήσεως, όταν αυτή έχει σημαντικές συνέπειες σε σχέση με τους αντικειμενικούς σκοπούς της παρούσας οδηγίας.»\n21 Όπως προκύπτει από την αίτηση ασφαλιστικών μέτρων, με απόφαση της 13ης Νοεμβρίου 2007 η Επιτροπή ενέκρινε, σύμφωνα με το άρθρο 4, παράγραφος 2, τρίτο εδάφιο, της οδηγίας περί οικοτόπων, τον χαρακτηρισμό της περιοχής του δικτύου Natura 2000 Puszcza Białowieska ως τόπου «κοινοτικής σημασίας», λόγω της υπάρξεως φυσικών οικοτόπων και οικοτόπων ορισμένων ειδών ζώων και πτηνών. Η περιοχή αυτή αποτελεί επίσης ζώνη ειδικής προστασίας των πτηνών, χαρακτηρισμός που έχει εγκριθεί σύμφωνα με την οδηγία περί πτηνών.\n22 Κατά την αίτηση ασφαλιστικών μέτρων, η περιοχή του δικτύου Natura 2000 Puszcza Białowieska αποτελεί ένα από τα καλύτερα διατηρημένα φυσικά δάση της Ευρώπης, με μεγάλες ποσότητες νεκρών και γηραιών δένδρων, ιδίως αιωνόβιων. Στην περιοχή αυτή εντοπίζονται άριστα διατηρημένοι φυσικοί οικότοποι, οι οποίοι έχουν χαρακτηριστεί ως οικότοποι «προτεραιότητας», κατά την έννοια του παραρτήματος I της οδηγίας περί οικοτόπων, όπως δασώδεις τυρφώνες (κωδικός Natura 2000 91D0) και αλλουβιακά δάση με ιτιές, λεύκες, κλήθρες και μελίες (κωδικός Natura 2000 91E0), καθώς και άλλοι οικότοποι «κοινοτικής σημασίας», μεταξύ των οποίων υποηπειρωτικά δάση δρυός και καρπίνου (κωδικός Natura 2000 9170).\n23 Δεδομένης της σημαντικής ποσότητας νεκρών δένδρων, η οποία αποτελεί χαρακτηριστικό γνώρισμα του φυσικού δάσους σε σχέση με τα δάση υπό καθεστώς εκμεταλλεύσεως, σε δασική έκταση όπως η περιοχή του δικτύου Natura 2000 Puszcza Białowieska ενδημούν πολυάριθμα είδη σαπροξυλικών κανθάρων, όπως ο Cucujus cinnaberinus, ο Boros schneideri, ο Buprestis splendens, ο Phryganophilus ruficollis, ο Pytho kolwensis και ο Rhysodes sulcatus, που απαριθμούνται στο παράρτημα II και στο παράρτημα IV, στοιχείο αʹ, της οδηγίας περί οικοτόπων, καθώς και, μεταξύ άλλων, είδη πτηνών που κατονομάζονται στο παράρτημα I της οδηγίας περί πτηνών, των οποίων ο οικότοπος αποτελείται από θνήσκουσες και νεκρές ερυθρελάτες, συμπεριλαμβανομένων των ερυθρελατών που έχουν προσβληθεί από τον βόστρυχο του χαράκτη (Ips typographus), όπως ο λευκονώτης δρυοκολάπτης (Dendrocopos leucotos), ο τριδάκτυλος δρυοκολάπτης (Picoides tridactylus), η σπουργιτόγλαυκα (Glaucidium passerinum) και ο αιγιωλιός (Aegolius funereus). Λαμβανομένης υπόψη της φυσικής αξίας του, το δάσος της Białowieża είναι επίσης καταχωρισμένο στον κατάλογο παγκόσμιας κληρονομιάς της Οργανώσεως των Ηνωμένων Εθνών για την εκπαίδευση, την επιστήμη και τον πολιτισμό (Unesco).\n24 Όπως επισημαίνει η Επιτροπή στην αίτηση ασφαλιστικών μέτρων, η περιοχή του δικτύου Natura 2000 Puszcza Białowieska, η οποία έχει έκταση 63 147 εκταρίων, υπάγεται στην αρμοδιότητα δύο διαφορετικών φορέων, και συγκεκριμένα, αφενός, του Białowieski Park Narodowy (διευθυντή του εθνικού πάρκου της Białowieża), ο οποίος διαχειρίζεται έκταση ίση προς το 17 % της επιφάνειας της περιοχής, και, αφετέρου, της Δασικής Υπηρεσίας, η οποία διαχειρίζεται τις δασικές εκτάσεις της Białowieża, της Browsk και της Hajnówka. Η δασική έκταση της Białowieża αντιπροσωπεύει από μόνη της 19 % της επιφάνειας της περιοχής.\n25 Στις 25 Μαρτίου 2016 ο Υπουργός Περιβάλλοντος της Δημοκρατίας της Πολωνίας, επικαλούμενος την εξάπλωση του βοστρύχου του χαράκτη, ενέκρινε παράρτημα στο από 9 Οκτωβρίου 2012 σχέδιο διαχειρίσεως της δασικής εκτάσεως της Białowieża (στο εξής: παράρτημα του 2016), προκειμένου να επιτρέψει την εντατικοποίηση των δραστηριοτήτων δασικής εκμεταλλεύσεως στην εν λόγω δασική έκταση καθώς και την υλοποίηση δραστηριοτήτων ενεργού δασικής διαχειρίσεως σε ζώνες που είχαν μέχρι τούδε αποκλειστεί από οποιαδήποτε παρέμβαση, όπως δραστηριότητες εξυγιαντικής υλοτομίας, αναδασώσεως και αναγεννήσεως.\n26 Κατόπιν της εκδόσεως της αποφάσεως αριθ. 51, άρχισε η απομάκρυνση των ξηρών δένδρων και των δένδρων που είχαν προσβληθεί από τον βόστρυχο του χαράκτη στις τρεις δασικές εκτάσεις της Białowieża, της Browsk και της Hajnówka, σε επιφάνεια περίπου 34 000 εκταρίων εντός της περιοχής του δικτύου Natura 2000 Puszcza Białowieska.\n27 Κατά την Επιτροπή, πολλοί επιστήμονες και περιβαλλοντικές οργανώσεις εκτιμούν ότι οι μνημονευθείσες στην προηγούμενη σκέψη δραστηριότητες δασικής διαχειρίσεως έχουν αρνητική επίδραση στη διατήρηση σε ικανοποιητική κατάσταση των φυσικών οικοτόπων και των οικοτόπων των ειδών ζώων και πτηνών για τη διατήρηση των οποίων η σχετική περιοχή χαρακτηρίστηκε ως περιοχή του δικτύου Natura 2000 Puszcza Białowieska. Υπό τις συνθήκες αυτές, η Επιτροπή αποφάσισε να καταθέσει την υπό κρίση αίτηση λήψεως προσωρινών μέτρων.\nΕπί της αιτήσεως ασφαλιστικών μέτρων\n28 Το άρθρο 160, παράγραφος 3, του Κανονισμού Διαδικασίας ορίζει ότι οι αιτήσεις ασφαλιστικών μέτρων προσδιορίζουν «το αντικείμενο της διαφοράς, τα περιστατικά από τα οποία προκύπτει το επείγον της υποθέσεως, καθώς και τους πραγματικούς και νομικούς ισχυρισμούς που δικαιολογούν, εκ πρώτης όψεως, τη λήψη του προσωρινού μέτρου το οποίο ζητείται».\n29 Ειδικότερα, προσωρινά μέτρα μπορούν να διαταχθούν από τον δικάζοντα κατά τη διαδικασία των ασφαλιστικών μέτρων δικαστή μόνον εάν αποδειχθεί ότι η λήψη τους δικαιολογείται εκ πρώτης όψεως βάσει των προβαλλόμενων πραγματικών και νομικών ισχυρισμών (fumus boni juris) και ότι τα μέτρα αυτά είναι επείγοντα, υπό την έννοια ότι είναι αναγκαίο, προκειμένου να αποφευχθεί σοβαρή και ανεπανόρθωτη ζημία των συμφερόντων του αιτούντος, να διαταχθούν και να παραγάγουν τα αποτελέσματά τους πριν από την έκδοση της αποφάσεως επί της κυρίας δίκης. Ο δικαστής των ασφαλιστικών μέτρων προβαίνει επίσης, κατά περίπτωση, στη στάθμιση των εμπλεκόμενων συμφερόντων (διατάξεις του Προέδρου του Δικαστηρίου της 24ης Απριλίου 2008, Επιτροπή κατά Μάλτας, C‑76/08 R, μη δημοσιευθείσα, EU:C:2008:252, σκέψη 21, και της 10ης Δεκεμβρίου 2009, Επιτροπή κατά Ιταλίας, C-573/08 R, μη δημοσιευθείσα, EU:C:2009:775, σκέψη 11, καθώς και διάταξη του Αντιπροέδρου του Δικαστηρίου της 3ης Δεκεμβρίου 2014, Ελλάδα κατά Επιτροπής, C-431/14 P-R, EU:C:2014:2418, σκέψη 19).\n30 Οι ανωτέρω προϋποθέσεις είναι σωρευτικές, οπότε δεν χορηγούνται προσωρινά μέτρα εφόσον ελλείπει μία απ’ αυτές (διατάξεις του Προέδρου του Δικαστηρίου της 24ης Απριλίου 2008, Επιτροπή κατά Μάλτας, C-76/08 R, μη δημοσιευθείσα, EU:C:2008:252, σκέψη 22, και της 10ης Δεκεμβρίου 2009, Επιτροπή κατά Ιταλίας, C-573/08 R, μη δημοσιευθείσα, EU:C:2009:775, σκέψη 12).\n31 Η σχετική με το fumus boni juris προϋπόθεση πληρούται όταν, στο στάδιο της διαδικασίας ασφαλιστικών μέτρων, υφίσταται σημαντική διαφωνία επί νομικών ή πραγματικών ζητημάτων της οποίας η επίλυση δεν είναι προφανής, οπότε, εκ πρώτης όψεως, η προσφυγή δεν στερείται σοβαρής βάσεως (βλ., υπ’ αυτή την έννοια, διατάξεις του Προέδρου του Δικαστηρίου της 13ης Ιουνίου 1989, Publishers Association κατά Επιτροπής, 56/89 R, EU:C:1989:238, σκέψη 31, και της 8ης Μαΐου 2003, Επιτροπή κατά Artegodan κ.λπ., C-39/03 P-R, EU:C:2003:269, σκέψη 40, καθώς και διάταξη του Αντιπροέδρου του Δικαστηρίου της 3ης Δεκεμβρίου 2014, Ελλάδα κατά Επιτροπής, C-431/14 P-R, EU:C:2014:2418, σκέψη 20).\n32 Εν προκειμένω, η Επιτροπή υποστηρίζει ότι οι δραστηριότητες κοπής δένδρων, κυρίως ερυθρελατών, που έχουν προσβληθεί από τον βόστρυχο του χαράκτη, απομακρύνσεως νεκρών ή θνησκόντων δένδρων ή πρέμνων και αιωνόβιων δασοσυστάδων καθώς και αναδασώσεως εντός της περιοχής του δικτύου Natura 2000 Puszcza Białowieska, οι οποίες υλοποιούνται βάσει του παραρτήματος του 2016 και της αποφάσεως αριθ. 51 (στο εξής: επίμαχες δραστηριότητες ενεργού δασικής διαχειρίσεως), είναι, από πολλές απόψεις, αντίθετες προς το δίκαιο της Ένωσης.\n33 Πρώτον, η έκδοση του παραρτήματος του 2016 δεν ήταν σύμφωνη προς το άρθρο 6, παράγραφος 3, της οδηγίας περί οικοτόπων. Ειδικότερα, το παράρτημα αυτό αποτελούσε «σχέδιο» κατά την έννοια της διατάξεως αυτής, οπότε οι πολωνικές αρχές, πριν από την έκδοσή του, όφειλαν να εξασφαλίσουν, συμφώνως προς τις βέλτιστες επιστημονικές γνώσεις επί του θέματος, ότι δεν θα είχε επίπτωση στην ακεραιότητα της περιοχής του δικτύου Natura 2000 Puszcza Białowieska. Οι αρχές αυτές, όμως, σε κανένα στάδιο της διαδικασίας λήψεως αποφάσεως δεν έλαβαν υπόψη τις γνωμοδοτήσεις πολλών επιστημονικών οργανώσεων, των οποίων είχαν παρά ταύτα γνώση και κατά τις οποίες, εν συνόψει, οι εν λόγω δραστηριότητες ήταν ικανές να προκαλέσουν ζημίες στην περιοχή αυτή. Επιπλέον, με το παράρτημα του 2016, οι πολωνικές αρχές επέτρεψαν ακριβώς την υλοποίηση δραστηριοτήτων ενεργού δασικής διαχειρίσεως των οποίων η απαγόρευση θεωρούνταν μέχρι τούδε ως μέτρο διατηρήσεως της εν λόγω περιοχής, και μάλιστα παρά το γεγονός ότι οι συνέπειες της παρουσίας του βοστρύχου του χαράκτη, ήτοι η προσβολή των ερυθρελατών και η εξάπλωσή του, δεν αποτελούν απειλή για τους εντός της ευρισκόμενους προστατευόμενους οικοτόπους.\n34 Δεύτερον, κατά την Επιτροπή, οι επίμαχες δραστηριότητες ενεργού δασικής διαχειρίσεως είναι αντίθετες προς το άρθρο 6, παράγραφος 1, της οδηγίας περί οικοτόπων καθώς και προς το άρθρο 4, παράγραφοι 1 και 2, της οδηγίας περί πτηνών, δεδομένου ότι όχι μόνο παρεμποδίζουν, αλλά και καθιστούν αναποτελεσματικά τα μέτρα διατηρήσεως των φυσικών οικοτόπων οι οποίοι μνημονεύονται στο παράρτημα I της οδηγίας περί οικοτόπων και στους οποίους καταλέγονται οι δασώδεις τυρφώνες (κωδικός Natura 2000 91D0), τα αλλουβιακά δάση με ιτιές, λεύκες, κλήθρες και μελίες (κωδικός Natura 2000 91E0) και τα υποηπειρωτικά δάση δρυός και καρπίνου (κωδικός Natura 2000 9170), είδη ζώων που απαριθμούνται στο παράρτημα II της οδηγίας αυτής, μεταξύ των οποίων οι σαπροξυλικοί κάνθαροι, όπως ο Cucujus cinnaberinus, ο Boros schneideri, ο Buprestis splendens, ο Pytho kolwensis, ο Rhysodes sulcatus και ο Phryganophilus ruficollis, και είδη πτηνών που κατονομάζονται στο παράρτημα I της οδηγίας περί πτηνών, μεταξύ των οποίων ο λευκονώτης δρυοκολάπτης (Dendrocopos leucotos), ο τριδάκτυλος δρυοκολάπτης (Picoides tridactylus), η σπουργιτόγλαυκα (Glaucidium passerinum) και ο αιγιωλιός (Aegolius funereus), καθώς και, όπως διευκρίνισε η Επιτροπή κατά την ακροαματική διαδικασία της 11ης Σεπτεμβρίου 2017, η σφηκοβαρβακίνα, ο νανομυγοχάφτης, ο κρικομυγοχάφτης και το φασσοπερίστερο. Συναφώς, η Επιτροπή υποστηρίζει ότι η υλοποίηση των εν λόγω δραστηριοτήτων είναι αντίθετη με τα κατά τα λοιπά προβλεπόμενα μέτρα διατηρήσεως των σχετικών οικοτόπων, τα οποία προτείνουν ακριβώς την «απαγόρευση κάθε διαχειριστικής δραστηριότητας», την «απαγόρευση των διαχειριστικών δραστηριοτήτων σε σχέση με όλες τις συστάδες συγκεκριμένου είδους που αποτελούνται τουλάχιστον κατά 10 % από αιωνόβια στοιχεία», τη «διατήρηση των νεκρών δένδρων» καθώς και τη «διατήρηση όλων των αιωνόβιων νεκρών ερυθρελατών έως την πλήρη ανοργανοποίησή τους».\n35 Τρίτον, κατά την Επιτροπή, οι επίμαχες δραστηριότητες ενεργού δασικής διαχειρίσεως επιτείνουν την υποβάθμιση και την καταστροφή του οικοτόπου των πληθυσμών σαπροξυλικών κανθάρων που κατονομάζονται στην προηγούμενη σκέψη και, κατά συνέπεια, προκαλούν την εξαφάνισή τους, με αποτέλεσμα να συντρέχει παράβαση του άρθρου 12, παράγραφος 1, στοιχεία αʹ και δʹ, της οδηγίας περί οικοτόπων.\n36 Τέταρτον και τελευταίο, το ίδιο ισχύει και για ορισμένα είδη πτηνών που απαριθμούνται στο παράρτημα I της οδηγίας περί πτηνών. Ειδικότερα, τέτοιες δραστηριότητες όχι μόνο δεν παρεμποδίζουν, αλλά μπορούν αντιθέτως να προκαλέσουν την εκ προθέσεως καταστροφή ή βλάβη φωλιών και αυγών των σχετικών πτηνών, καθώς και την παρενόχληση των τελευταίων, μεταξύ άλλων κατά την περίοδο της αναπαραγωγής, κατά παράβαση των απαγορεύσεων του άρθρου 5, στοιχεία βʹ και δʹ, της οδηγίας αυτής.\n37 Η Δημοκρατία της Πολωνίας αντιτείνει ότι η Επιτροπή δεν απέδειξε επαρκώς κατά νόμον ότι οι αιτιάσεις της είναι εκ πρώτης όψεως βάσιμες. Παρατηρεί ειδικότερα ότι, στην πραγματικότητα, οι αιτιάσεις αυτές στηρίζονται σε υποθέσεις και σε εκτιμήσεις που δεν λαμβάνουν υπόψη πολυάριθμες επιστημονικές γνωμοδοτήσεις στις οποίες διατυπώνεται άποψη διαφορετική από εκείνη την οποία υποστηρίζει το εν λόγω θεσμικό όργανο.\n38 Επιβάλλεται η διαπίστωση ότι τα προβαλλόμενα από την Επιτροπή επιχειρήματα δεν φαίνεται να στερούνται, εκ πρώτης όψεως, σοβαρής βάσεως και ότι, επομένως, δεν μπορεί να αποκλειστεί ότι οι επίμαχες δραστηριότητες ενεργού δασικής διαχειρίσεως δεν ανταποκρίνονται στις απαιτήσεις προστασίας που απορρέουν από την οδηγία περί οικοτόπων και την οδηγία περί πτηνών.\n39 Πράγματι, όσον αφορά τον πρώτο ισχυρισμό της προσφυγής, αρκεί η επισήμανση ότι, αφενός, η Δημοκρατία της Πολωνίας, στο πλαίσιο της παρούσας διαδικασίας ασφαλιστικών μέτρων, δεν αμφισβήτησε το γεγονός ότι οι πολωνικές αρχές δεν εξασφάλισαν ότι, συμφώνως προς τις βέλτιστες επιστημονικές γνώσεις επί του θέματος, οι επίμαχες δραστηριότητες ενεργού δασικής διαχειρίσεως δεν θα είχαν επίπτωση στην ακεραιότητα της περιοχής του δικτύου Natura 2000 Puszcza Białowieska. Αφετέρου, αυτό καθεαυτό το γεγονός ότι οι επιστημονικές γνωμοδοτήσεις τις οποίες επικαλούνται οι διάδικοι δεν συγκλίνουν μεταξύ τους επιβάλλει στον δικαστή των ασφαλιστικών μέτρων, του οποίου η εκτίμηση είναι εκ των πραγμάτων συνοπτική (βλ., υπ’ αυτή την έννοια, διάταξη του Προέδρου του Δικαστηρίου της 31ης Ιουλίου 2003, Le Pen κατά Κοινοβουλίου, C‑208/03 P‑R, EU:C:2003:424, σκέψη 97), να μην κρίνει αβάσιμα τα επιχειρήματα της Επιτροπής.\n40 Συναφώς, το Δικαστήριο έχει κρίνει ότι η έγκριση σχεδίου, κατά την έννοια του άρθρου 6, παράγραφος 3, της οδηγίας περί οικοτόπων, επιτρέπεται μόνον υπό την προϋπόθεση ότι οι αρμόδιες αρχές, αφού προηγουμένως εντοπίσουν όλες τις πτυχές του εν λόγω σχεδίου που θα μπορούσαν, καθεαυτές ή σε συνδυασμό με άλλα σχέδια, να επηρεάσουν την επίτευξη των σκοπών διατηρήσεως του οικείου τόπου και λάβουν υπόψη τις βέλτιστες επιστημονικές γνώσεις επί του θέματος, έχουν διαμορφώσει την πεποίθηση ότι το συγκεκριμένο σχέδιο δεν πρόκειται να έχει ζημιογόνες συνέπειες στην ακεραιότητα του τόπου αυτού. Τούτο συμβαίνει όταν δεν υφίσταται, από επιστημονικής απόψεως, καμία εύλογη αμφιβολία ως προς την απουσία τέτοιων συνεπειών (απόφαση της 11ης Απριλίου 2013, Sweetman κ.λπ., C-258/11, EU:C:2013:220, σκέψη 40 καθώς και εκεί παρατιθέμενη νομολογία).\n41 Όσον αφορά τα επιχειρήματα που έχουν προβληθεί προς στήριξη των λοιπών ισχυρισμών της προσφυγής, επιβάλλεται η διαπίστωση ότι, μολονότι η Δημοκρατία της Πολωνίας επιχειρεί να αποδείξει ότι επείγει η εξακολούθηση των επίμαχων δραστηριοτήτων ενεργού δασικής διαχειρίσεως, εντούτοις τα εκτιθέμενα από αυτήν στοιχεία δεν αρκούν ώστε να θεωρηθεί ότι είναι παντελώς αβάσιμα τα επιχειρήματα της Επιτροπής περί παραβάσεως του άρθρου 6, παράγραφος 1, και του άρθρου 12, παράγραφος 1, στοιχεία αʹ και δʹ, της οδηγίας περί οικοτόπων, καθώς και του άρθρου 4, παράγραφοι 1 και 2, και του άρθρου 5, στοιχεία βʹ και δʹ, της οδηγίας περί πτηνών.\n42 Από τα ανωτέρω έπεται ότι, λαμβανομένης ιδίως υπόψη της αρχής της προφυλάξεως, η οποία αποτελεί ένα από τα θεμέλια της πολιτικής υψηλού επιπέδου προστασίας που ακολουθεί η Ευρωπαϊκή Ένωση στον τομέα του περιβάλλοντος, σύμφωνα με το άρθρο 191, παράγραφος 2, πρώτο εδάφιο, ΣΛΕΕ, και υπό το πρίσμα της οποίας πρέπει να ερμηνεύεται η σχετική με την προστασία του περιβάλλοντος νομοθεσία της Ένωσης (βλ., υπ’ αυτή την έννοια, διάταξη του Προέδρου του Δικαστηρίου της 10ης Δεκεμβρίου 2009, Επιτροπή κατά Ιταλίας, C-573/08 R, μη δημοσιευθείσα, EU:C:2009:775, σκέψη 24 και εκεί παρατιθέμενη νομολογία), πρέπει να γίνει δεκτό ότι η προσφυγή στην κύρια διαδικασία δεν μπορεί να χαρακτηριστεί εκ πρώτης όψεως ως στερούμενη σοβαρής βάσεως.\nΕπί του επείγοντος\n43 Όσον αφορά τη σχετική με το επείγον προϋπόθεση, σκοπός της διαδικασίας ασφαλιστικών μέτρων είναι η διασφάλιση της πλήρους αποτελεσματικότητας της μελλοντικής οριστικής αποφάσεως, προκειμένου να αποφεύγονται τα κενά στην έννομη προστασία που διασφαλίζει το Δικαστήριο. Για την επίτευξη του σκοπού αυτού, το επείγον πρέπει να εκτιμάται σε σχέση με την αναγκαιότητα για την έκδοση προσωρινής αποφάσεως προκειμένου να αποφευχθεί σοβαρή και ανεπανόρθωτη βλάβη των συμφερόντων του αιτούντος την προσωρινή προστασία (διατάξεις του Προέδρου του Δικαστηρίου της 24ης Απριλίου 2008, Επιτροπή κατά Μάλτας, C-76/08 R, μη δημοσιευθείσα, EU:C:2008:252, σκέψη 31, και της 10ης Δεκεμβρίου 2009, Επιτροπή κατά Ιταλίας, C-573/08 R, μη δημοσιευθείσα, EU:C:2009:775, σκέψη 17).\n44 Στον διάδικο που προβάλλει τον κίνδυνο σοβαρής και ανεπανόρθωτης βλάβης εναπόκειται να αποδείξει την ύπαρξη του κινδύνου αυτού. Μολονότι δεν απαιτείται συναφώς απόλυτη βεβαιότητα ως προς την επέλευση της ζημίας και αρκεί η σοβαρή πιθανότητα επελεύσεώς της, ο αιτών υποχρεούται να αποδείξει τα πραγματικά περιστατικά που στηρίζουν το ενδεχόμενο μιας τέτοιας ζημίας (διατάξεις του Προέδρου του Δικαστηρίου της 24ης Απριλίου 2008, Επιτροπή κατά Μάλτας, C-76/08 R, μη δημοσιευθείσα, EU:C:2008:252, σκέψη 32, και της 10ης Δεκεμβρίου 2009, Επιτροπή κατά Ιταλίας, C-573/08 R, μη δημοσιευθείσα, EU:C:2009:775, σκέψη 18).\n45 Στην υπό κρίση υπόθεση, η Επιτροπή υποστηρίζει ότι οι επίμαχες δραστηριότητες ενεργού δασικής διαχειρίσεως είναι ικανές να προκαλέσουν σοβαρή και ανεπανόρθωτη βλάβη στο περιβάλλον.\n46 Ειδικότερα, η βλάβη που προκαλείται από την κοπή και την απομάκρυνση γηρασκόντων και νεκρών δένδρων, συμπεριλαμβανομένων των ιστάμενων θνησκόντων δένδρων, είναι ανεπανόρθωτη, διότι, μετά την ολοκλήρωση των ως άνω δραστηριοτήτων, δεν είναι δυνατή η επαναφορά στην προτέρα κατάσταση των ζωνών που έχουν θιγεί από τις δραστηριότητες αυτές. Επιπλέον, η υλοποίηση των δραστηριοτήτων θα έχει πιθανώς ως αποτέλεσμα τη ριζική ανατροπή της δομής και των λειτουργιών των συστάδων των πληγέντων δένδρων στους αντίστοιχους οικοτόπους, των οποίων η επαναφορά στην προτέρα κατάσταση δεν θα ήταν δυνατή μέσω της καταβολής αποζημιώσεως ή μέσω άλλου είδους αντισταθμίσεως. Επομένως, οι δραστηριότητες αυτές έχουν ως αποτέλεσμα την μη αναστρέψιμη μετατροπή του φυσικού δάσους σε δάσος υπό καθεστώς εκμεταλλεύσεως, με κίνδυνο την απώλεια οικοτόπων σπάνιων ειδών.\n47 Η βλάβη είναι επίσης σοβαρή λόγω του ότι στο παράρτημα του 2016 προβλέφθηκε ότι ο όγκος σε κυβικά μέτρα της παραγόμενης ξυλείας θα αυξανόταν έως και 188 000 m³ πριν από το έτος 2021, ενώ είχε καθοριστεί σε 63 471 m³ για το έτος 2012. Περαιτέρω, από την αρχή του έτους 2017, στο δάσος της Białowieża οι δραστηριότητες υλοτομίας είχαν ως αποτέλεσμα τη συνολική παραγωγή άνω των 35 000 m³ ξυλείας, εκ των οποίων άνω των 29 000 m³ ερυθρελάτης, και αφορούσαν 29 000 δένδρα. Ομοίως, η κοπή συστάδων αιωνόβιων δένδρων είχε ως αποτέλεσμα την παραγωγή, έως τον Μάιο 2017, άνω των 10 000 m3 ξυλείας στις τρεις δασικές εκτάσεις της Białowieża, της Browsk και της Hajnówka. Επιπλέον, ο Υπουργός Περιβάλλοντος διευκρίνισε ο ίδιος ότι οι επίμαχες δραστηριότητες ενεργού δασικής διαχειρίσεως θα υλοποιούνταν σε επιφάνεια 34 000 εκταρίων εντός του δάσους της Białowieża. Τέλος, οι δραστηριότητες αυτές διακυβεύουν τη διατήρηση της ιστορικότητας και, ως εκ τούτου, την ακεραιότητα ενός από τα σπάνια φυσικά δάση της Ευρώπης του οποίου η προστασία έχει πρωταρχική σημασία.\n48 Η Δημοκρατία της Πολωνίας, προκειμένου να αμφισβητήσει τον επείγοντα χαρακτήρα των ζητούμενων προσωρινών μέτρων, αντιτείνει ότι η Επιτροπή δεν επέδειξε επιμέλεια κατά τον χειρισμό της υπό κρίση υποθέσεως, διότι, μετά την παραλαβή της απαντήσεως στην προειδοποιητική επιστολή, άφησε να παρέλθει διάστημα εννέα μηνών πριν από την αποστολή της αιτιολογημένης γνώμης. Κατά τα λοιπά, οι επίμαχες δραστηριότητες ενεργού δασικής διαχειρίσεως υλοποιούνται στη σχετική περιοχή επί εκατό και πλέον έτη και, επομένως, κανένα στοιχείο δεν δικαιολογεί την άμεση παύση τους, δεδομένου μάλιστα ότι το όριο δασικής εκμεταλλεύσεως που καθορίζεται στο παράρτημα του 2016 είναι σαφώς χαμηλότερο των προγενέστερων ορίων.\n49 Επιπροσθέτως, η άποψη της Επιτροπής ότι οι εν λόγω δραστηριότητες προκαλούν σοβαρή και ανεπανόρθωτη βλάβη δεν είναι τεκμηριωμένη. Τουναντίον, η παύση των δραστηριοτήτων αυτών και η εξάπλωση του βοστρύχου του χαράκτη θα έχουν ουσιώδεις αρνητικές συνέπειες στο οικοσύστημα του δάσους της Białowieża. Το αποτέλεσμα θα είναι να προκληθεί σημαντική και διαρκής υποβάθμιση της καταστάσεως διατηρήσεως πολύτιμων φυσικών οικοτόπων, που προστατεύονται στο πλαίσιο της περιοχής του δικτύου Natura 2000 Puszcza Białowieska, όπως, μεταξύ άλλων, των υποηπειρωτικών δασών δρυός και καρπίνου.\n50 Κατά τη Δημοκρατία της Πολωνίας, οι επίμαχες δραστηριότητες ενεργού δασικής διαχειρίσεως συνιστούν στην πραγματικότητα μέτρα διατηρήσεως συνδεόμενα με τη βιώσιμη διαχείριση των δασών και, εξάλλου, είναι της ίδιας φύσεως με δραστηριότητες που υλοποιούνται σε άλλα κράτη μέλη. Επιπλέον, περιορίζονται σε συγκεκριμένο εδαφικό τμήμα της περιοχής του δικτύου Natura 2000 Puszcza Białowieska και δεν αφορούν το αυστηρώς προστατευόμενο μέρος της περιοχής αυτής.\n51 Όσον αφορά τις μνημονευόμενες από την Επιτροπή επιστημονικές μελέτες οι οποίες αφορούν τον ζημιογόνο χαρακτήρα των εν λόγω δραστηριοτήτων, η Δημοκρατία της Πολωνίας παρατηρεί ότι, σύμφωνα με άλλες σοβαρές μελέτες, η μη λήψη μέτρων κατά του βοστρύχου του χαράκτη στο δάσος της Białowieża καθιστά ακριβώς πολύ πιθανή την πρόκληση σοβαρής και ανεπανόρθωτης βλάβης στους φυσικούς οικοτόπους και στους οικοτόπους των ειδών ζώων, συμπεριλαμβανομένων των πτηνών, για τη διατήρηση των οποίων η περιοχή Puszcza Białowieska χαρακτηρίστηκε ως περιοχή του δικτύου Natura 2000. Συναφώς, η Δημοκρατία της Πολωνίας διευκρινίζει ότι οι επιστημονικές γνωμοδοτήσεις που στηρίζονται σε δεδομένα συλλεγέντα στο δάσος της Białowieża κάνουν λόγο, στη μεγάλη πλειονότητά τους, για την ανάγκη λήψεως μέτρων κατά του βοστρύχου του χαράκτη, ενώ οι αντίθετες γνωμοδοτήσεις συχνά στηρίζονται σε δεδομένα προερχόμενα από άλλα οικοσυστήματα και, επομένως, δεν λαμβάνουν υπόψη την εξέχουσα ιδιαιτερότητα και τη μοναδικότητα του δάσους της Białowieża.\n52 Η Δημοκρατία της Πολωνίας υπογραμμίζει ότι, όσον αφορά το δάσος της Białowieża, αποφασίστηκε να εφαρμοστούν δύο διαφορετικά μέτρα διατηρήσεως των οικοτόπων. Το πρώτο από τα μέτρα αυτά, και συγκεκριμένα η απαγόρευση των δραστηριοτήτων ενεργού προστασίας, μεταξύ άλλων των δραστηριοτήτων υλοτομίας καθώς και απομακρύνσεως νεκρών και προσβεβλημένων από σκολύτη δένδρων, ισχύει επί του παρόντος σε μια εκτεταμένη ζώνη του δάσους αυτού. Αντιθέτως, το δεύτερο από τα εν λόγω μέτρα, και συγκεκριμένα η υλοποίηση δραστηριοτήτων ενεργού προστασίας, ισχύει για ορισμένα μόνο τμήματα των δασικών εκτάσεων της Białowieża, της Browsk και της Hajnówka. Συγκεκριμένα, όσον αφορά ειδικότερα τη δασική έκταση της Białowieża, 58 % της επιφάνειάς της έχει εξαιρεθεί, κατά το παράρτημα του 2016, από τις δραστηριότητες αυτές, ενώ το τμήμα της εν λόγω δασικής εκτάσεως στο οποίο επιτρέπεται η υλοποίηση τέτοιων δραστηριοτήτων αντιστοιχεί μόνο στο 5,4 % της συνολικής επιφάνειας της περιοχής του δικτύου Natura 2000 Puszcza Białowieska.\n53 Τέλος, κατά τη Δημοκρατία της Πολωνίας, λαμβανομένων υπόψη των στοιχείων για τον υφιστάμενο σήμερα πληθυσμό του λευκονώτη δρυοκολάπτη (Dendrocopos leucotos), του τριδάκτυλου δρυοκολάπτη (Picoides tridactylus), της σπουργιτόγλαυκας (Glaucidium passerinum) και του αιγιωλιού (Aegolius funereus), τα τυχόν αρνητικά αποτελέσματα των επίμαχων δραστηριοτήτων ενεργού δασικής διαχειρίσεως δεν συνιστούν απειλή για τους πληθυσμούς των ειδών αυτών. Αντιθέτως, οι εν λόγω πληθυσμοί εμφανίζουν σήμερα αυξητική τάση.\n54 Συναφώς, σε σχέση με την εκτίμηση του επείγοντος, υπενθυμίζεται ότι η διαδικασία των ασφαλιστικών μέτρων δεν ενδείκνυται για την εξακρίβωση του υποστατού περίπλοκων και άκρως αμφιλεγόμενων πραγματικών περιστατικών. Ο δικαστής των ασφαλιστικών μέτρων δεν διαθέτει τα αναγκαία μέσα για να προβεί σε τέτοια εξέταση και, σε πολλές περιπτώσεις, δυσχερώς θα μπορούσε να την πραγματοποιήσει εγκαίρως (διατάξεις του Προέδρου του Δικαστηρίου της 24ης Απριλίου 2008, Επιτροπή κατά Μάλτας, C-76/08 R, μη δημοσιευθείσα, EU:C:2008:252, σκέψη 36, και της 10ης Δεκεμβρίου 2009, Επιτροπή κατά Ιταλίας, C-573/08 R, μη δημοσιευθείσα, EU:C:2009:775, σκέψη 22).\n55 Υπενθυμίζεται επίσης ότι ο δικαστής των ασφαλιστικών μέτρων, στο πλαίσιο και μόνο της εκτιμήσεως της υπάρξεως σοβαρής και ανεπανόρθωτης βλάβης, πρέπει να σχηματίσει την άποψη ότι οι αιτιάσεις που προβάλλει επί της ουσίας ο αιτών τη λήψη ασφαλιστικών μέτρων είναι δυνατόν να γίνουν δεκτές. Συγκεκριμένα, η σοβαρή και ανεπανόρθωτη βλάβη της οποίας η πιθανή επέλευση πρέπει να αποδεικνύεται είναι η βλάβη που προκύπτει, ενδεχομένως, από την άρνηση λήψεως προσωρινού μέτρου σε περίπτωση ευδοκιμήσεως εν συνεχεία της κύριας προσφυγής και, συνεπώς, πρέπει να εκτιμάται με βάση την παραδοχή αυτή, χωρίς τούτο να συνεπάγεται οποιαδήποτε λήψη θέσεως εκ μέρους του δικαστή των ασφαλιστικών μέτρων σχετικά με το βάσιμο των προβαλλόμενων αιτιάσεων [βλ., υπ’ αυτή την έννοια, διατάξεις του Αντιπροέδρου του Δικαστηρίου της 19ης Δεκεμβρίου 2013, Επιτροπή κατά Γερμανίας, C-426/13 P(R), EU:C:2013:848, σκέψεις 51 και 52, καθώς και της 14ης Ιανουαρίου 2016, AGC Glass Europe κ.λπ. κατά Επιτροπής, C-517/15 P-R, EU:C:2016:21, σκέψη 30].\n56 Προκειμένου να αποδείξει το επείγον, η Επιτροπή υποστηρίζει ότι οι επίμαχες δραστηριότητες ενεργού δασικής διαχειρίσεως, των οποίων την υλοποίηση δεν αμφισβητεί η Δημοκρατία της Πολωνίας, έχουν αρνητικές συνέπειες στους επίμαχους οικοτόπους οι οποίοι αποτελούνται, κατ’ ουσίαν, από γηράσκοντα, θνήσκοντα ή νεκρά δένδρα, προσβεβλημένα ή μη από σκολύτη.\n57 Δραστηριότητες τέτοιας φύσεως, δεδομένου ότι συνίστανται ακριβώς στην απομάκρυνση των δένδρων αυτών, είναι πράγματι πολύ πιθανό να έχουν επιπτώσεις στους ως άνω οικοτόπους. Υπέρ αυτού συνηγορεί εξάλλου το γεγονός ότι ένα από τα μέτρα διατηρήσεως των εν λόγω οικοτόπων έως την έκδοση του παραρτήματος του 2016 συνίστατο ακριβώς στην απαγόρευση δραστηριοτήτων αυτής της φύσεως εντός ορισμένων ζωνών.\n58 Κατά τα λοιπά, η Δημοκρατία της Πολωνίας δεν αμφισβητεί ότι οι δραστηριότητες ενεργού δασικής διαχειρίσεως είναι ικανές, αφενός, να αλλοιώσουν βραχυπρόθεσμα τους φυσικούς οικοτόπους που μνημονεύονται στο παράρτημα I της οδηγίας περί οικοτόπων, όπως τους δασώδεις τυρφώνες (κωδικός Natura 2000 91D0), τα αλλουβιακά δάση με ιτιές, λεύκες, κλήθρες και μελίες (κωδικός Natura 2000 91E0) και τα υποηπειρωτικά δάση δρυός και καρπίνου (κωδικός Natura 2000 9170), καθώς και να βλάψουν βραχυπρόθεσμα προστατευόμενα είδη ζώων που απαριθμούνται στο παράρτημα II και στο παράρτημα IV, στοιχείο αʹ, της οδηγίας αυτής, όπως τους σαπροξυλικούς κανθάρους, και, αφετέρου, να επηρεάσουν είδη πτηνών που περιλαμβάνονται στο παράρτημα I της οδηγίας περί πτηνών, μεταξύ άλλων τον τριδάκτυλο δρυοκολάπτη (Picoides tridactylus), τον λευκονώτη δρυοκολάπτη (Dendrocopos leucotos), τη σπουργιτόγλαυκα (Glaucidium passerinum) και τον αιγιωλιό (Aegolius funereus).\n59 Οι ως άνω συνέπειες είναι ικανές να επιφέρουν σοβαρή και ανεπανόρθωτη βλάβη στα συμφέροντα της Ένωσης και στην κοινή κληρονομιά. Πράγματι, εφόσον επέλθει, η βλάβη που θα προκληθεί από την κοπή και την απομάκρυνση γηρασκόντων και νεκρών δένδρων, συμπεριλαμβανομένων των ιστάμενων θνησκόντων δένδρων, δεν θα μπορεί να ανορθωθεί σε μεταγενέστερο χρόνο, στην περίπτωση που όντως διαπιστωθούν οι παραβάσεις τις οποίες προσάπτει η Επιτροπή στη Δημοκρατία της Πολωνίας, τούτο δε λόγω του ότι –όπως ορθώς υποστηρίζει η Επιτροπή– η επαναφορά στην προτέρα κατάσταση των ζωνών που θα έχουν θιγεί από τέτοιες δραστηριότητες θα είναι προδήλως αδύνατη. Επιπλέον, η σοβαρότητα της προβαλλόμενης από την Επιτροπή βλάβης αποδεικνύεται από το γεγονός ότι οι δραστηριότητες αυτές, λόγω επίσης της εκτάσεως και της εντάσεώς τους, ενδέχεται, αν συνεχιστούν, να έχουν ως συνέπεια τη μη αναστρέψιμη μετατροπή, αναφορικά με μια μη αμελητέα επιφάνεια, ενός φυσικού δάσους σε δάσος υπό καθεστώς εκμεταλλεύσεως, εξέλιξη που θα μπορούσε να οδηγήσει στην απώλεια οικοτόπων σπάνιων ειδών, μεταξύ των οποίων πολυάριθμα κολεόπτερα υπό εξαφάνιση και πτηνά. Μολονότι οι διάδικοι ερίζουν ως προς το αν η ποσότητα απομακρυνόμενων δένδρων εμφανίζει αυξητική ή πτωτική τάση σε σχέση με την περίοδο που προηγήθηκε της τροποποιήσεως την οποία επέφερε το παράρτημα του 2016, αρκεί, για την εκτίμηση της προϋποθέσεως του επείγοντος στο πλαίσιο της παρούσας διαδικασίας ασφαλιστικών μέτρων, η επισήμανση ότι, αν ληφθούν υπόψη μόνο τα στοιχεία που παρέσχε η Δημοκρατία της Πολωνίας με τις γραπτές παρατηρήσεις της, η ποσότητα αυτή θα μπορούσε να ανέλθει σε 188 000 m3, αριθμός που αποδεικνύει ότι το επίπεδο της δασικής εκμεταλλεύσεως είναι υψηλό.\n60 Εξάλλου, όπως υπομνήσθηκε στη σκέψη 42 της παρούσας διατάξεως, η σχετική με την προστασία του περιβάλλοντος νομοθεσία της Ένωσης πρέπει να ερμηνεύεται υπό το πρίσμα της αρχής της προφυλάξεως.\n61 Κατά συνέπεια, δεδομένου ότι, εκ πρώτης όψεως, δεν υφίστανται επιστημονικές απόψεις ικανές να αποκλείσουν, πέραν πάσης εύλογης αμφιβολίας, το ενδεχόμενο οι επίμαχες δραστηριότητες ενεργού δασικής διαχειρίσεως να προκαλέσουν ζημιογόνα και μη αναστρέψιμα αποτελέσματα στους προστατευόμενους οικοτόπους της περιοχής του δικτύου Natura 2000 Puszcza Białowieska, οι οποίοι μνημονεύονται στην προσφυγή της Επιτροπής, πρέπει να γίνει δεκτό ότι αποδεικνύεται ο επείγων χαρακτήρας των ζητούμενων από την Επιτροπή προσωρινών μέτρων.\nΕπί της σταθμίσεως των εμπλεκόμενων συμφερόντων\n62 Πρέπει επίσης να εξεταστεί, συμφώνως προς τη νομολογία που υπομνήσθηκε στη σκέψη 29 της παρούσας διατάξεως, αν η στάθμιση των εμπλεκόμενων συμφερόντων συνηγορεί υπέρ της λήψεως των ζητούμενων προσωρινών μέτρων ή συνεπάγεται την απόρριψη της αιτήσεως.\n63 Κατά την Επιτροπή, το δημόσιο συμφέρον που συνίσταται στη διατήρηση σε καλή κατάσταση των φυσικών οικοτόπων και των ειδών που ενδημούν στα φυσικά δάση της περιοχής του δικτύου Natura 2000 Puszcza Białowieska υπερισχύει του συμφέροντος της Πολωνίας για την καταπολέμηση του βοστρύχου του χαράκτη, λαμβανομένης, μεταξύ άλλων, υπόψη της αρχής της προφυλάξεως.\n64 Ειδικότερα, καταρχάς, το σχέδιο δασικής διαχειρίσεως που ίσχυε πριν από την τροποποίηση που επέφερε το παράρτημα του 2016 δεν χαρακτήριζε την εξάπλωση του βοστρύχου του χαράκτη ως απειλή για την κατάσταση διατηρήσεως των οικοτόπων της εν λόγω περιοχής ούτε αναγνώριζε ότι η καταπολέμηση του βοστρύχου του χαράκτη μέσω της κοπής δενδροσυστάδων και μέσω της απομακρύνσεως προσβεβλημένων ερυθρελατών συνιστούσε κατάλληλο μέτρο διατηρήσεως. Αντιθέτως, από το εν λόγω σχέδιο δασικής διαχειρίσεως προέκυπτε ότι, όσον αφορά τους οικοτόπους του αιγιωλιού (Aegolius funereus), της σπουργιτόγλαυκας (Glaucidium passerinum) και του τριδάκτυλου δρυοκολάπτη (Picoides tridactylus), η απομάκρυνση αιωνόβιων ερυθρελατών που είχαν προσβληθεί από τον βόστρυχο του χαράκτη συνιστούσε κίνδυνο.\n65 Περαιτέρω, με βάση τις υφιστάμενες γνώσεις, πρέπει να γίνει δεκτό ότι τα στάδια εξαπλώσεως του βοστρύχου του χαράκτη εντάσσονται στον φυσικό κύκλο των γηραιών δασών που περιλαμβάνουν ερυθρελάτες. Ειδικότερα, σύμφωνα με επιστημονικές μελέτες, η ενεργός παρεμπόδιση της εξαπλώσεως του εντόμου αυτού δεν είναι επιθυμητό να λαμβάνει τη μορφή μαζικής κοπής προσβεβλημένων και ξηρών δένδρων σε δάση των οποίων κύρια λειτουργία είναι η διαφύλαξη και η διατήρηση της βιοποικιλότητας. Το αντίθετο ισχύει μόνο για τα δάση υπό καθεστώς εκμεταλλεύσεως, ως προς τα οποία το κριτήριο εκτιμήσεως της καταστάσεως των δασών είναι η ποιότητα των δενδροσυστάδων και η εμπορική αξία των πρώτων υλών που προκύπτουν από αυτές, με αποτέλεσμα ο βόστρυχος ο χαράκτης να θεωρείται όντως ως επιβλαβής οργανισμός.\n66 Τέλος, η Επιτροπή υπογραμμίζει ότι η αξία του δάσους της Białowieża, ως πόλου τουριστικής και ψυχαγωγικής έλξεως και ως τοπίου, ουδόλως διακυβεύεται από τα κρούσματα εξαπλώσεως του βοστρύχου του χαράκτη.\n67 Από την πλευρά της, η Δημοκρατία της Πολωνίας υποστηρίζει ότι το παράρτημα του 2016 δεν εκδόθηκε ούτε για την εξυπηρέτηση συμφερόντων οικονομικής φύσεως ούτε με αποκλειστικό σκοπό την καταπολέμηση του βοστρύχου του χαράκτη στο πλαίσιο της συνήθους διαχειρίσεως των δασικών πόρων. Κατά το κράτος μέλος αυτό, το εν λόγω παράρτημα έχει απλώς ως σκοπό να περιορίσει τους κινδύνους υποβαθμίσεως των φυσικών οικοτόπων του δάσους της Białowieża.\n68 Μολονότι οι πολωνικές αρχές εφαρμόζουν δύο διαφορετικά μέτρα προστασίας, και συγκεκριμένα ένα μέτρο ενεργού προστασίας και ένα μέτρο παθητικής προστασίας, η Επιτροπή επιχειρεί να επιβάλει ομοιομορφία ως προς τις μεθόδους διατηρήσεως των οικοτόπων στο σύνολο της Ένωσης, προκρίνοντας αποκλειστικώς το μέτρο παθητικής προστασίας, ασχέτως του ποιες είναι οι προβλέψιμες επιπτώσεις στο περιβάλλον.\n69 Στην πραγματικότητα, κατά τη Δημοκρατία της Πολωνίας, υπάρχει κίνδυνος η παύση των επίμαχων δραστηριοτήτων ενεργού δασικής διαχειρίσεως να προκαλέσει την καταστροφή σημαντικών φυσικών οικοτόπων που προστατεύονται δυνάμει του δικαίου της Ένωσης και του πολωνικού δικαίου, πράγμα το οποίο είναι δυνατόν να έχει ως συνέπεια την πρόκληση ανεπανόρθωτης βλάβης στο περιβάλλον.\n70 Συναφώς, δυνάμει του πολωνικού δικαίου, το οποίο προβλέπει υποχρέωση αποζημιώσεως σε περίπτωση απώλειας του δασικού χαρακτήρα ορισμένης δασικής εκτάσεως, η βλάβη την οποία θα προκαλούσε στο περιβάλλον η παύση των επίμαχων δραστηριοτήτων ενεργού δασικής διαχειρίσεως θα ανερχόταν σε 3 240 000 000 πολωνικά złotys (PLN) (ήτοι περίπου 757 000 000 ευρώ).\n71 Επίσης, η Δημοκρατία της Πολωνίας παρατηρεί ότι υπάρχει κίνδυνος η παύση των δραστηριοτήτων αυτών να προκαλέσει οικονομικές και κοινωνικές συνέπειες που είναι αδύνατον να αποτιμηθούν, δεδομένου ότι στον εγγύς ευρισκόμενο πληθυσμό θα απαγορευθεί η άσκηση διαφόρων δραστηριοτήτων τις οποίες ασκεί σήμερα στο δάσος της Białowieża, και συγκεκριμένα, μεταξύ άλλων, η εκμετάλλευση του υπορόφου του δάσους ή η παραγωγή μελιού.\n72 Συναφώς, επισημαίνεται ότι, βάσει των στοιχείων που παρέσχαν οι διάδικοι, τα προς στάθμιση συμφέροντα είναι, αφενός, η διαφύλαξη των οικοτόπων και των ειδών που μνημονεύονται στη σκέψη 1 της παρούσας διατάξεως έναντι ενδεχόμενης απειλής προερχόμενης από τις επίμαχες δραστηριότητες ενεργού δασικής διαχειρίσεως και, αφετέρου, το συμφέρον που συνίσταται στην παρεμπόδιση της υποβαθμίσεως των φυσικών οικοτόπων του δάσους της Białowieża λόγω της παρουσίας του βοστρύχου του χαράκτη.\n73 Καταρχάς, ενώ η Επιτροπή βασίμως επικαλείται την ύπαρξη κινδύνου σοβαρής και ανεπανόρθωτης ζημίας πολλών οικοτόπων τους οποίους αφορούν οι ως άνω δραστηριότητες, η Δημοκρατία της Πολωνίας περιορίζεται στο επιχείρημα ότι οι δραστηριότητες αυτές είναι αναγκαίες, μεταξύ άλλων, για την καταπολέμηση του βοστρύχου του χαράκτη και, ως εκ τούτου, για τη διασφάλιση της διατηρήσεως των φυσικών οικοτόπων που προστατεύονται εντός της περιοχής του δικτύου Natura 2000 Puszcza Białowieska, μεταξύ των οποίων μνημονεύει μόνο τον οικότοπο των υποηπειρωτικών δασών δρυός και καρπίνου.\n74 Περαιτέρω, η Δημοκρατία της Πολωνίας δεν διευκρινίζει τους λόγους για τους οποίους η παύση των εν λόγω δραστηριοτήτων έως τη δημοσίευση της αποφάσεως επί της ουσίας, δηλαδή πιθανότατα για μερικούς μόνο μήνες από την ημερομηνία της παρούσας διατάξεως, είναι ικανή να προκαλέσει σοβαρή και ανεπανόρθωτη ζημία στον οικότοπο αυτό.\n75 Εξάλλου, το προβαλλόμενο από τη Δημοκρατία της Πολωνίας επιχείρημα ότι οι επίμαχες δραστηριότητες ενεργού δασικής διαχειρίσεως αφορούν περιορισμένο μόνο τμήμα της περιοχής του δικτύου Natura 2000 Puszcza Białowieska δεν συνηγορεί υπέρ της απόψεως που διατυπώνει το εν λόγω κράτος μέλος, αλλά αντιθέτως τείνει να ενισχύσει την άποψη της Επιτροπής, κατά την οποία η προσωρινή παύση των δραστηριοτήτων αυτών δεν θα προκαλέσει σοβαρή ζημία στην ως άνω περιοχή.\n76 Τέλος, μολονότι είναι πρόδηλο ότι οι επίμαχες δραστηριότητες ενεργού δασικής διαχειρίσεως έχουν άμεσο αντίκτυπο στους οικοτόπους που μνημονεύει η Επιτροπή, οι συνέπειες της παύσεως των δραστηριοτήτων αυτών επί του οικοτόπου των υποηπειρωτικών δασών δρυός και καρπίνου θα ήταν μόνο έμμεσες και θα τελούσαν σε συνάρτηση με την πραγματική εξάπλωση του βοστρύχου του χαράκτη και του ζημιογόνου χαρακτήρα της εξαπλώσεως αυτής. Δεδομένου ότι, όπως υποστηρίζει μετ’ επιτάσεως η Δημοκρατία της Πολωνίας, οι εν λόγω δραστηριότητες εντάσσονται στο πλαίσιο της συνήθους διαχειρίσεως των δασικών πόρων, η παύση τους επί μερικούς μόνο μήνες από την ημερομηνία της παρούσας διατάξεως δεν είναι δυνατόν να έχει τόσο ζημιογόνα αποτελέσματα όσο τα αποτελέσματα που θα έχει στους άλλους θιγόμενους οικοτόπους η εξακολούθηση των δραστηριοτήτων αυτών. Εν πάση περιπτώσει, η Δημοκρατία της Πολωνίας δεν εξήγησε σε ποια στοιχεία βασίζεται για να υποστηρίξει ότι η παύση των επίμαχων δραστηριοτήτων ενεργού δασικής διαχειρίσεως θα προκαλούσε την καταστροφή του οικοτόπου των υποηπειρωτικών δασών δρυός και καρπίνου.\n77 Κατά τα λοιπά, προκειμένου ακριβώς να μειωθεί όσο το δυνατόν περισσότερο η διάρκεια κατά την οποία οι επίμαχες δραστηριότητες ενεργού δασικής διαχειρίσεως θα ανασταλούν έως την έκδοση της αποφάσεως επί της ουσίας και λαμβανομένων υπόψη των προβαλλόμενων από τη Δημοκρατία της Πολωνίας επιχειρημάτων αναφορικά με την ανάγκη επείγουσας εκδόσεως της αποφάσεως επί της προσφυγής λόγω παραβάσεως, ο Πρόεδρος του Δικαστηρίου όχι μόνο αποφάσισε, στις 9 Αυγούστου 2017, να δεχτεί το αίτημα της Επιτροπής να εξεταστεί η υπόθεση C-441/17 κατά προτεραιότητα, συμφώνως προς το άρθρο 53 του Κανονισμού Διαδικασίας, αλλά επίσης, με διάταξη της 11ης Οκτωβρίου 2017, υπήγαγε αυτεπαγγέλτως την υπό κρίση υπόθεση στην ταχεία διαδικασία του άρθρου 133, παράγραφος 3, του εν λόγω Κανονισμού Διαδικασίας.\n78 Όσον αφορά την κοινωνικών διαστάσεων ζημία που προβάλλει η Δημοκρατία της Πολωνίας, το κράτος μέλος αυτό δεν παρέχει καμία εξήγηση αναφορικά με τους λόγους για τους οποίους η παύση των επίμαχων δραστηριοτήτων ενεργού δασικής διαχειρίσεως θα έχει ως συνέπεια «την πλήρη διακοπή της αξιοποιήσεως των κοινωνικοοικονομικών πλεονεκτημάτων της επίμαχης περιοχής» και, ειδικότερα, θα αποτελέσει εμπόδιο στη χρήση, για οικονομικούς σκοπούς, του δάσους της Białowieża από τον εγγύς ευρισκόμενο πληθυσμό. Εν πάση περιπτώσει, συμφέροντα αυτής της φύσεως προφανώς δεν έχουν ανώτερη αξία από το συμφέρον που συνίσταται στη διαφύλαξη των επίμαχων οικοτόπων και ειδών.\n79 Κατά συνέπεια, ελλείψει τεκμηριωμένων στοιχείων αναφορικά με τις επιβλαβείς συνέπειες τις οποίες είναι ικανός να προκαλέσει βραχυπρόθεσμα ο βόστρυχος ο χαράκτης, επείγει περισσότερο να αποτραπεί η ζημία την οποία μπορεί να προκαλέσει στην προστατευόμενη περιοχή η συνέχιση των εν λόγω δραστηριοτήτων.\n80 Κατόπιν των ανωτέρω, η αίτηση της Επιτροπής για τη λήψη των προσωρινών μέτρων που μνημονεύονται στη σκέψη 1 της παρούσας διατάξεως πρέπει να γίνει δεκτή.\n81 Εντούτοις, και συμφώνως προς την αίτηση αυτή, τα διατασσόμενα προσωρινά μέτρα θα πρέπει, κατ’ εξαίρεση, να μην εφαρμοστούν επί των επίμαχων δραστηριοτήτων ενεργού δασικής διαχειρίσεως, εφόσον αυτές είναι απολύτως αναγκαίες, και στο μέτρο κατά το οποίο δεν είναι δυσανάλογες, προκειμένου να διαφυλαχθεί, ευθέως και αμέσως, η δημόσια ασφάλεια των ανθρώπων, υπό την προϋπόθεση πάντως η λήψη άλλων, λιγότερο ριζικών μέτρων να μην είναι δυνατή για αντικειμενικούς λόγους.\n82 Κατά συνέπεια, οι εν λόγω δραστηριότητες επιτρέπεται να συνεχιστούν αποκλειστικώς και μόνο στο μέτρο κατά το οποίο συνιστούν το μοναδικό μέσο για να διαφυλαχθεί η δημόσια ασφάλεια των ανθρώπων στις περιοχές τις άμεσα παρακείμενες στο οδικό δίκτυο ή σε άλλες σημαντικές υποδομές, εφόσον δεν είναι δυνατή, για αντικειμενικούς λόγους, η διαφύλαξη της ασφάλειας αυτής μέσω της λήψεως άλλων, λιγότερο ριζικών μέτρων, όπως η μέσω επαρκούς σηματοδοτήσεως προειδοποίηση για κινδύνους ή η προσωρινή απαγόρευση, ενδεχομένως επ’ απειλή κατάλληλων κυρώσεων, της προσβάσεως του κοινού στις περιοχές αυτές.\n83 Συναφώς, λαμβανομένου υπόψη ότι η επιφύλαξη της δημόσιας ασφάλειας κατά τις σκέψεις 81 και 82 της παρούσας διατάξεως συνιστά παρέκκλιση από την εφαρμογή των διατασσόμενων προσωρινών μέτρων, διευκρινίζεται, αφενός, ότι η εξαίρεση αυτή πρέπει να ερμηνευθεί στενά, δεδομένου μάλιστα ότι μια τέτοια ερμηνεία διασφαλίζει την πρακτική αποτελεσματικότητα των εν λόγω μέτρων.\n84 Αφετέρου, η Δημοκρατία της Πολωνίας, σε κάθε περίπτωση κατά την οποία προτίθεται να στηριχτεί στην ως άνω παρέκκλιση, οφείλει να αποδεικνύει ότι συντρέχουν οι προϋποθέσεις που ορίζονται στις προαναφερθείσες σκέψεις, μεταξύ άλλων προβαίνοντας στη λήψη φωτογραφιών πριν και μετά τη συνέχιση των επίμαχων δραστηριοτήτων ενεργού δασικής διαχειρίσεως. Πράγματι, το βάρος αποδείξεως σχετικά με τη συνδρομή των εξαιρετικών περιστάσεων που δικαιολογούν την παρέκκλιση από ορισμένο κανόνα φέρει ο διάδικος που επικαλείται την παρέκκλιση αυτή (βλ., υπ’ αυτή την έννοια, απόφαση της 8ης Απριλίου 2008, Επιτροπή κατά Ιταλίας, C-337/05, EU:C:2008:203, σκέψη 58 και εκεί παρατιθέμενη νομολογία).\nΕπί του αιτήματος εγγυοδοσίας\n85 Η Δημοκρατία της Πολωνίας φρονεί ότι, στην περίπτωση που γίνει δεκτή η αίτηση της Επιτροπής, η εκτέλεση της διατάξεως για τη λήψη προσωρινών μέτρων είναι αναγκαίο να εξαρτηθεί από εγγυοδοσία της Επιτροπής, σύμφωνα με τα οριζόμενα στο άρθρο 162, παράγραφος 2, του Κανονισμού Διαδικασίας, η δε εγγύηση πρέπει να είναι ισόποση με τη ζημία που είναι δυνατόν να προκύψει από την εκτέλεση της διατάξεως αυτής, ήτοι να ανέρχεται σε 3 240 000 000 PLN, ποσό υπολογιζόμενο βάσει της πολωνικής νομοθεσίας η οποία προβλέπει υποχρέωση αποζημιώσεως σε περίπτωση που μια δασική έκταση απωλέσει τον δασικό χαρακτήρα της, όπως επισημάνθηκε στη σκέψη 70 της παρούσας διατάξεως.\n86 Επισημαίνεται συναφώς ότι εγγυοδοσία σύμφωνα με τα οριζόμενα στην ως άνω διάταξη προβλέπεται μόνο στην περίπτωση κατά την οποία ο διάδικος στον οποίο επιβάλλεται είναι ο οφειλέτης των ποσών τα οποία καλύπτει η εγγύηση και υπάρχει κίνδυνος αφερεγγυότητάς του (διάταξη της 12ης Ιουλίου 1990, Επιτροπή κατά Γερμανίας, C-195/90 R, EU:C:1990:314, σκέψη 48).\n87 Αυτό όμως δεν συμβαίνει στην υπό κρίση υπόθεση, διότι, εν πάση περιπτώσει, δεν νοείται να μην μπορεί η Ένωση να αντιμετωπίσει τις συνέπειες μιας δικαστικής αποφάσεως που θα την υποχρέωνε σε καταβολή αποζημιώσεως (βλ., κατ’ αναλογία, διάταξη της 12ης Ιουλίου 1990, Επιτροπή κατά Γερμανίας, C‑195/90 R, EU:C:1990:314, σκέψη 49).\n88 Συνεπώς, δεν υπάρχει λόγος να εξαρτηθεί η λήψη των ζητούμενων προσωρινών μέτρων από εγγυοδοσία εκ μέρους της Επιτροπής.\nΕπί του συμπληρωματικού αιτήματος της Επιτροπής να διαταχθεί η καταβολή χρηματικής ποινής\n89 Με το συμπληρωματικό αίτημα της 13ης Σεπτεμβρίου 2017, η Επιτροπή υποστηρίζει ότι οι δραστηριότητες των οποίων η παύση διατάχθηκε προσωρινώς με τη διάταξη του Αντιπροέδρου του Δικαστηρίου της 27ης Ιουλίου 2017, Επιτροπή κατά Πολωνίας (C-441/17 R, μη δημοσιευθείσα, EU:C:2017:622), συνεχίστηκαν μετά την επίδοση της διατάξεως αυτής στο εν λόγω κράτος μέλος, κατά παράβαση των διαταχθέντων προσωρινών μέτρων. Προς στήριξη του του ισχυρισμού της, η Επιτροπή επικαλείται ιδίως έκθεση του Κοινού Κέντρου Ερευνών (JRC), της 6ης Σεπτεμβρίου 2017, βασιζόμενη σε εικόνες της περιοχής Białowieża από δορυφόρο, καθώς και σε μελέτη εκπονηθείσα από τις υπηρεσίες της Επιτροπής, στηριζόμενη σε σύγκριση μεταξύ φωτογραφιών από μέλη της πολωνικής κοινωνίας των πολιτών και επισήμων στοιχείων παρασχεθέντων από τη Δασική Υπηρεσία σε σχέση με την τοποθεσία των φυσικών οικοτόπων και των προστατευόμενων ειδών.\n90 Βάσει των ως άνω στοιχείων και στηριζόμενη στο άρθρο 279 ΣΛΕΕ, η Επιτροπή ζητεί να υποχρεωθεί η Δημοκρατία της Πολωνίας να καταβάλει χρηματική ποινή για την περίπτωση κατά την οποία δεν συμμορφωθεί προς τις υποχρεώσεις που θα της επιβληθούν με την παρούσα διάταξη. Η Επιτροπή δεν διευκρινίζει το ποσό της ζητούμενης χρηματικής ποινής αλλά προτείνει, προκειμένου να καταστεί δυνατός ο εκ μέρους της έλεγχος της συμμορφώσεως της Δημοκρατίας της Πολωνίας προς τη διάταξη αυτή και, εφόσον συντρέχει περίπτωση, ο υπολογισμός του ως άνω ποσού, να καθοριστεί αυτό λαμβάνοντας υπόψη τη μείωση της καλυπτόμενης από δένδρα επιφάνειας στους προστατευόμενους οικοτόπους.\n91 Η Δημοκρατία της Πολωνίας αντιτείνει, κατ’ ουσίαν, ότι το εν λόγω συμπληρωματικό αίτημα είναι προδήλως απαράδεκτο, για τον λόγο ότι, σε αντίθεση με το άρθρο 260 ΣΛΕΕ, το άρθρο 279 ΣΛΕΕ δεν παρέχει ρητώς στο Δικαστήριο την εξουσία να επιβάλλει χρηματικές ποινές στα κράτη μέλη και ότι μια τέτοια αρμοδιότητα δεν μπορεί να συναχθεί απλώς από την τελολογική ερμηνεία της τελευταίας αυτής διατάξεως. Επιπλέον, τυχόν αποδοχή του αιτήματος αυτού εν προκειμένω θα είχε ως συνέπεια την προσβολή των δικαιωμάτων άμυνας της Δημοκρατίας της Πολωνίας, δεδομένου ότι αυτή δεν είχε τη δυνατότητα να τοποθετηθεί επί του κατά πόσον οι επίμαχες δραστηριότητες ενεργού δασικής διαχειρίσεως είναι σύμφωνες με την εξαίρεση της δημόσιας ασφάλειας, η οποία αναγνωρίστηκε με τη διάταξη του Αντιπροέδρου του Δικαστηρίου της 27ης Ιουλίου 2017 (Επιτροπή κατά Πολωνίας, C-441/17 R, μη δημοσιευθείσα, EU:C:2017:622), ούτε επί του ποσού της χρηματικής ποινής της οποίας ζητείται η καταβολή.\n92 Εν πάση περιπτώσει, το ως άνω συμπληρωματικό αίτημα είναι, κατ’ αυτήν, αβάσιμο, διότι η Επιτροπή, προκειμένου να διαπιστώσει ότι δεν τηρήθηκε η προαναφερθείσα διάταξη, στηρίζεται, αφενός, σε εσφαλμένη ερμηνεία της, η οποία δεν λαμβάνει υπόψη το περιεχόμενο της σχετικής με τη δημόσια ασφάλεια εξαιρέσεως την οποία προβλέπει η διάταξη αυτή και, αφετέρου, σε στοιχεία στερούμενα αποδεικτικής ισχύος.\n93 Κατά την ακροαματική διαδικασία της 17ης Οκτωβρίου 2017, οι διάδικοι επανέλαβαν κατ’ ουσίαν την επιχειρηματολογία τους.\n94 Προκειμένου το Δικαστήριο να αποφανθεί επί του συμπληρωματικού αιτήματος της Επιτροπής, επισημαίνεται ότι, όπως υπομνήσθηκε στη σκέψη 43 της παρούσας διατάξεως, σκοπός της διαδικασίας ασφαλιστικών μέτρων είναι διασφαλιστεί η πλήρης αποτελεσματικότητα της μελλοντικής οριστικής αποφάσεως, ώστε να αποτραπούν κενά στην έννομη προστασία που διασφαλίζει το Δικαστήριο.\n95 Κατά συνέπεια, η διαδικασία αυτή έχει παρεπόμενο χαρακτήρα σε σχέση με την κύρια διαδικασία προς την οποία συναρτάται. Στο πλαίσιο αυτό, η απόφαση την οποία λαμβάνει ο δικαστής των ασφαλιστικών μέτρων πρέπει να έχει προσωρινό χαρακτήρα, υπό την έννοια ότι δεν πρέπει να προδικάζει την εκδοθησόμενη επί της ουσίας απόφαση καθιστώντας την άνευ πρακτικής αποτελεσματικότητας (βλ., υπ’ αυτή την έννοια, διάταξη της 17ης Μαΐου 1991, CIRFS κ.λπ. κατά Επιτροπής, C-313/90 R, EU:C:1991:220, σκέψη 24).\n96 Στο σύστημα των μέσων έννομης προστασίας που καθιερώνει η Συνθήκη, ο διάδικος δύναται όχι μόνο να ζητήσει, σύμφωνα με τα οριζόμενα στο άρθρο 278 ΣΛΕΕ, την αναστολή εκτελέσεως της πράξεως που αποτελεί αντικείμενο της κύριας δίκης, αλλά επίσης να στηριχτεί στο άρθρο 279 ΣΛΕΕ, προκειμένου να ζητήσει τη λήψη προσωρινών μέτρων. Δυνάμει της τελευταίας αυτής διατάξεως, ο δικαστής των ασφαλιστικών μέτρων δύναται, μεταξύ άλλων, να απευθύνει προσωρινώς τις κατάλληλες εντολές στον αντίδικο (διάταξη του Προέδρου του Δικαστηρίου της 24ης Απριλίου 2008, Επιτροπή κατά Μάλτας, C-76/08 R, μη δημοσιευθείσα, EU:C:2008:252, σκέψη 19).\n97 Επομένως, το άρθρο 279 ΣΛΕΕ παρέχει στο Δικαστήριο την αρμοδιότητα να επιβάλει οποιοδήποτε προσωρινό μέτρο κρίνει αναγκαίο προκειμένου να διασφαλίσει την αποτελεσματικότητα της οριστικής αποφάσεως.\n98 Ασφαλώς, από το άρθρο 160, παράγραφος 3, του Κανονισμού Διαδικασίας προκύπτει ότι στον αιτούντα τη λήψη ασφαλιστικών μέτρων απόκειται να ζητήσει τα προσωρινά μέτρα που θεωρεί αναγκαία προς τον σκοπό αυτό καθώς και να αποδείξει ότι συντρέχουν οι προϋποθέσεις που απαιτούνται για τη λήψη τους.\n99 Εντούτοις, ο δικαστής των ασφαλιστικών μέτρων, εφόσον επιληφθεί σχετικής αιτήσεως, υποχρεούται να εξασφαλίζει ότι τα μέτρα που προτίθεται να διατάξει είναι αρκούντως αποτελεσματικά για την επίτευξη του σκοπού αυτού. Γι’ αυτόν ακριβώς τον λόγο, το άρθρο 279 ΣΛΕΕ παρέχει στον δικαστή αυτό ευρύ περιθώριο εκτιμήσεως στο πλαίσιο του οποίου έχει, μεταξύ άλλων, την εξουσία, λαμβάνοντας υπόψη τις περιστάσεις της εκάστοτε υποθέσεως, να διευκρινίζει το αντικείμενο και το περιεχόμενο των ζητούμενων προσωρινών μέτρων καθώς και, αν το κρίνει αναγκαίο, να λαμβάνει, αναλόγως της περιπτώσεως ακόμη και αυτεπαγγέλτως, κάθε παρεπόμενο μέτρο με σκοπό να διασφαλιστεί η αποτελεσματικότητα των προσωρινών μέτρων τα οποία διατάσσει.\n100 Ειδικότερα, ο δικαστής των ασφαλιστικών μέτρων πρέπει να είναι σε θέση να διασφαλίζει την αποτελεσματικότητα των εντολών που απευθύνει σε διάδικο δυνάμει του άρθρου 279 ΣΛΕΕ, λαμβάνοντας κάθε μέτρο που αποσκοπεί στη συμμόρφωση του διαδίκου προς τη διάταξη ασφαλιστικών μέτρων. Το μέτρο αυτό μπορεί, μεταξύ άλλων, να συνίσταται στην επιβολή χρηματικής ποινής για την περίπτωση κατά την οποία ο ενδιαφερόμενος διάδικος δεν συμμορφωθεί προς ορισμένη επιβληθείσα υποχρέωση.\n101 Η Δημοκρατία της Πολωνίας έχει την άποψη ότι μόνο το άρθρο 260 ΣΛΕΕ παρέχει στο Δικαστήριο την εξουσία να επιβάλλει κυρώσεις στα κράτη μέλη. Εξ αυτού συνάγει ότι, αν η Επιτροπή φρονεί ότι η Δημοκρατία της Πολωνίας παρέβη τις υποχρεώσεις που απορρέουν από τη διάταξη του Αντιπροέδρου του Δικαστηρίου της 27ης Ιουλίου 2017 (Επιτροπή κατά Πολωνίας, C-441/17 R, μη δημοσιευθείσα, EU:C:2017:622), οφείλει να ασκήσει προηγουμένως προσφυγή λόγω παραβάσεως δυνάμει του άρθρου 258 ΣΛΕΕ, μόνο δε στην περίπτωση κατά την οποία το Δικαστήριο δεχτεί την προσφυγή αυτή και η Δημοκρατία της Πολωνίας δεν εκτελέσει τη σχετική απόφαση του Δικαστηρίου, έχει η Επιτροπή τη δυνατότητα να ασκήσει προσφυγή δυνάμει του άρθρου 260 ΣΛΕΕ.\n102 Εντούτοις, επιβάλλεται η διαπίστωση ότι, αφενός, η χρηματική ποινή, υπό τις περιστάσεις της υπό κρίση υποθέσεως, δεν μπορεί να χαρακτηριστεί ως κύρωση, και, αφετέρου, ο τρόπος κατά τον οποίο η Δημοκρατία της Πολωνίας ερμηνεύει το σύστημα των μέσων έννομης προστασίας που καθιερώνει το δίκαιο της Ένωσης γενικώς και τη διαδικασία ασφαλιστικών μέτρων ειδικώς θα είχε ως αποτέλεσμα να περιοριστεί σημαντικά η δυνατότητα επιτεύξεως του επιδιωκόμενου με τη διαδικασία αυτή σκοπού, σε περίπτωση μη συμμορφώσεως του εμπλεκόμενου κράτους μέλους προς τα διαταχθέντα σε βάρος του προσωρινά μέτρα. Πράγματι, η επαπειλούμενη επιβολή χρηματικής ποινής, ως μέσο για να υποχρεωθεί κράτος μέλος να συμμορφωθεί προς τα διαταχθέντα από τον δικαστή των ασφαλιστικών μέτρων προσωρινά μέτρα, αποσκοπεί να διασφαλίσει την αποτελεσματική εφαρμογή του δικαίου της Ένωσης, η οποία είναι σύμφυτη με την αρχή του κράτους δικαίου, την οποία κατοχυρώνει το άρθρο 2 ΣΕΕ και η οποία αποτελεί θεμέλιο της Ένωσης.\n103 Επομένως, η διαδικασία των ασφαλιστικών μέτρων δυνάμει του άρθρου 279 ΣΛΕΕ, μολονότι έχει ομολογουμένως περιορισμένη εμβέλεια λόγω του παρεπόμενου χαρακτήρα της σε σχέση με την κύρια διαδικασία και λόγω της προσωρινής φύσεως των μέτρων που είναι δυνατόν να ληφθούν στο πλαίσιό της, εντούτοις χαρακτηρίζεται από το εύρος των εξουσιών οι οποίες αναγνωρίζονται στον δικαστή των ασφαλιστικών μέτρων ώστε να μπορεί να διασφαλίσει την πλήρη αποτελεσματικότητα της οριστικής αποφάσεως.\n104 Προς τον σκοπό αυτό, ο δικαστής των ασφαλιστικών μέτρων, εφόσον εκτιμά ότι οι περιστάσεις της συγκεκριμένης υποθέσεως επιτάσσουν τη λήψη πρόσθετων μέτρων προκειμένου να διασφαλιστεί η αποτελεσματικότητα των ζητούμενων προσωρινών μέτρων, είναι, μεταξύ άλλων, αρμόδιος, δυνάμει του άρθρου 279 ΣΛΕΕ, να προβλέπει την επιβολή χρηματικής ποινής σε κράτος μέλος για την περίπτωση κατά την οποία αυτό δεν συμμορφωθεί προς τα διατασσόμενα προσωρινά μέτρα.\n105 Πράγματι, η προοπτική επιβολής χρηματικής ποινής σε μια τέτοια περίπτωση, δεδομένου ότι συμβάλλει στο να αποτρέψει το εμπλεκόμενο κράτος μέλος από τυχόν μη συμμόρφωσή του προς τα διαταχθέντα προσωρινά μέτρα, ενισχύει την αποτελεσματικότητά τους και, ως εκ τούτου, διασφαλίζει την πλήρη αποτελεσματικότητα της οριστικής αποφάσεως, εντασσόμενη κατά τον τρόπο αυτό πλήρως στο πλαίσιο του επιδιωκόμενου με το άρθρο 279 ΣΛΕΕ σκοπού.\n106 Όσον αφορά το επιχείρημα της Δημοκρατίας της Πολωνίας ότι η επιβολή χρηματικής ποινής είναι μη αναστρέψιμη και, επομένως, δεν καλύπτεται από το πεδίο εφαρμογής του άρθρου 279 ΣΛΕΕ, υπενθυμίζεται ότι η απόφαση την οποία λαμβάνει ο δικαστής των ασφαλιστικών μέτρων έχει προσωρινό χαρακτήρα, υπό την έννοια ότι δεν πρέπει να προδικάζει την εκδοθησόμενη επί της ουσίας απόφαση καθιστώντας την άνευ πρακτικής αποτελεσματικότητας.\n107 Η δυνατότητα όμως να προβλεφθεί η επιβολή χρηματικής ποινής προκειμένου και μόνο να διασφαλιστεί η συμμόρφωση προς τα επίμαχα προσωρινά μέτρα ουδόλως προδικάζει την απόφαση επί της ουσίας.\n108 Κατά συνέπεια, παρεπόμενο μέτρο που συνίσταται στην πρόβλεψη της επιβολής χρηματικής ποινής σε περίπτωση μη συμμορφώσεως του εμπλεκόμενου κράτους μέλους προς τα διατασσόμενα προσωρινά εμπίπτει στο πεδίο εφαρμογής του άρθρου 279 ΣΛΕΕ.\n109 Εν προκειμένω, χωρίς να είναι αναγκαίο να αποδειχτεί στο παρόν στάδιο αν, όπως διατείνεται η Επιτροπή, η Δημοκρατία της Πολωνίας δεν συμμορφώθηκε προς τη διάταξη του Αντιπροέδρου του Δικαστηρίου της 27ης Ιουλίου 2017, Επιτροπή κατά Πολωνίας (C-441/17 R, μη δημοσιευθείσα, EU:C:2017:622), επισημαίνεται ότι η δικογραφία περιλαμβάνει ένα σύνολο επαρκών ενδείξεων ικανών να δημιουργήσουν αμφιβολία στο Δικαστήριο ως προς τη συμμόρφωση του εν λόγω κράτους μέλους προς τη διάταξη αυτή και ως προς την πρόθεσή του να συμμορφωθεί προς την παρούσα διάταξη έως τη δημοσίευση της αποφάσεως επί της ουσίας.\n110 Πράγματι, η Δημοκρατία της Πολωνίας υποστήριξε ότι δεν μπορεί να γίνει δεκτή η συσταλτική ερμηνεία της σχετικής με τη δημόσια ασφάλεια εξαιρέσεως που προβλέφθηκε με τη διάταξη του Αντιπροέδρου του Δικαστηρίου της 27ης Ιουλίου 2017, Επιτροπή κατά Πολωνίας (C-441/17 R, μη δημοσιευθείσα, EU:C:2017:622), και δήλωσε κατά τρόπο γενικό ότι συμμορφώθηκε πλήρως προς τη διάταξη αυτή και ότι οι δραστηριότητες που συνεχίστηκαν μετά την επίδοσή της είχαν ως αποκλειστικό σκοπό τη διαφύλαξη της δημόσιας ασφάλειας.\n111 Επιπλέον, προς στήριξη του συμπληρωματικού αιτήματός της, η Επιτροπή προσκόμισε στο Δικαστήριο φωτογραφίες δορυφόρου οι οποίες αποδεικνύουν ότι οι επίμαχες δραστηριότητες ενεργού δασικής διαχειρίσεως συνεχίστηκαν σε τμήματα της δασικής εκτάσεως στα οποία δεν προέκυπτε προδήλως η ανάγκη να μην παύσουν οι δραστηριότητες αυτές για επιτατικούς λόγους δημόσιας ασφάλειας.\n112 Μολονότι η Δημοκρατία της Πολωνίας υποστηρίζει ότι οι ως άνω φωτογραφίες δορυφόρου δεν έχουν καμία αποδεικτική ισχύ, εντούτοις οι φωτογραφίες αυτές επαρκούν, στο σύνολό τους, για να δημιουργήσουν αμφιβολίες ως προς την πλήρη συμμόρφωση του κράτους μέλους αυτού προς τη διάταξη του Αντιπροέδρου του Δικαστηρίου της 27ης Ιουλίου 2017 (Επιτροπή κατά Πολωνίας, C-441/17 R, μη δημοσιευθείσα, EU:C:2017:622), καθώς και ως προς την πρόθεσή του να συμμορφωθεί προς την παρούσα διάταξη όσον αφορά, μεταξύ άλλων, την ερμηνεία της σχετικής με τη δημόσια ασφάλεια εξαιρέσεως που η διάταξη αυτή προβλέπει. Συναφώς, το γεγονός ότι η Δημοκρατία της Πολωνίας ανέθεσε την εκτίμηση των σχετικών με τη δημόσια ασφάλεια απαιτήσεων σε ανεξάρτητη επιτροπή συσταθείσα ad hoc δεν απαλλάσσει το κράτος μέλος αυτό από την ευθύνη του να διασφαλίσει τη μη υπέρβαση των ορίων της ως άνω εξαιρέσεως.\n113 Υπό τις συνθήκες αυτές, αν με την παρούσα διάταξη απλώς επιβεβαιώνονταν τα μέτρα που διατάχθηκαν με τη διάταξη του Αντιπροέδρου του Δικαστηρίου της 27ης Ιουλίου 2017, Επιτροπή κατά Πολωνίας (C-441/17 R, μη δημοσιευθείσα, EU:C:2017:622), δεν θα μπορούσε να αποκλειστεί ο κίνδυνος να παραμείνει περιορισμένη η αποτελεσματικότητα της παρούσας διατάξεως.\n114 Επομένως, λαμβανομένων υπόψη των ειδικών περιστάσεων της υπό κρίση υποθέσεως, και δεδομένου ότι, στις σκέψεις 81 και 82 της παρούσας διατάξεως, διευκρινίστηκε, σύμφωνα με το αίτημα που διατύπωσε η Επιτροπή κατά την ακροαματική διαδικασία της 11ης Σεπτεμβρίου 2017 και της 17ης Οκτωβρίου 2017, το περιεχόμενο της σχετικής με τη δημόσια ασφάλεια εξαιρέσεως, παρίσταται ανάγκη να ενισχυθεί η αποτελεσματικότητα των διατασσόμενων με την παρούσα διάταξη προσωρινών μέτρων και συγκεκριμένα να προβλεφθεί η επιβολή χρηματικής ποινής για την περίπτωση κατά την οποία η Δημοκρατία της Πολωνίας δεν συμμορφωθεί αμέσως και πλήρως προς τα εν λόγω προσωρινά μέτρα, προκειμένου με τον τρόπο αυτό να αποτραπεί το ενδεχόμενο να επιχειρήσει το εν λόγω κράτος μέλος να καθυστερήσει τη συμμόρφωσή του προς την παρούσα διάταξη.\n115 Επομένως, προς τον σκοπό αυτό, η Δημοκρατία της Πολωνίας πρέπει να υποχρεωθεί να γνωστοποιήσει στην Επιτροπή, το αργότερο εντός 15 ημερών από της επιδόσεως της παρούσας διατάξεως, όλα τα μέτρα που θα έχει λάβει προκειμένου να συμμορφωθεί πλήρως προς τη διάταξη αυτή, συμπεριλαμβανομένης της αναστολής, όσον αφορά το επίμαχο δάσος, των δραστηριοτήτων που μνημονεύονται στις σκέψεις 25 και 26 της παρούσας διατάξεως, προσδιορίζοντας αιτιολογημένα τις επίμαχες δραστηριότητες ενεργού δασικής διαχειρίσεως των οποίων την υλοποίηση προτίθεται να συνεχίσει να επιτρέπει για τον λόγο ότι αυτές είναι αναγκαίες για τη διαφύλαξη της δημόσιας ασφάλειας σύμφωνα με τα εκτιθέμενα στις σκέψεις 81 και 82 της παρούσας διατάξεως.\n116 Αν η Επιτροπή κρίνει ότι η Δημοκρατία της Πολωνίας δεν συμμορφώθηκε πλήρως προς την παρούσα διάταξη, θα δύναται να ζητήσει την επανάληψη της διαδικασίας. Προς στήριξη τέτοιου αιτήματος, η Επιτροπή θα πρέπει, κατά περίπτωση, να αποδείξει ότι η Δημοκρατία της Πολωνίας δεν ανέστειλε τις επίμαχες δραστηριότητες ενεργού δασικής διαχειρίσεως και, εφόσον τούτο αποδειχθεί, το κράτος μέλος αυτό θα πρέπει να αποδείξει ότι η τυχόν συνέχιση της υλοποιήσεως των δραστηριοτήτων αυτών δικαιολογείται από την ανάγκη διαφυλάξεως της δημόσιας ασφάλειας σύμφωνα με τα εκτιθέμενα στις σκέψεις 81 και 82 της παρούσας διατάξεως. Το Δικαστήριο θα αποφανθεί, με την έκδοση νέας διατάξεως, επί της τυχόν μη συμμορφώσεως προς την παρούσα διάταξη.\n117 Συναφώς, επισημαίνεται καταρχάς ότι η παρούσα διάταξη επιβεβαιώνει προσωρινά μέτρα που έχουν ήδη διαταχθεί με τη διάταξη του Αντιπροέδρου του Δικαστηρίου της 27ης Ιουλίου 2017, Επιτροπή κατά Πολωνίας (C-441/17 R, μη δημοσιευθείσα, EU:C:2017:622), και εντάσσεται σε διαδικασία σχετική με τη λήψη προσωρινών μέτρων των οποίων η τήρηση είναι αναγκαία προκειμένου να αποφευχθεί η πρόκληση σοβαρής και ανεπανόρθωτης βλάβης στην επίμαχη περιοχή και των οποίων η λήψη διατάχθηκε κατόπιν, μεταξύ άλλων, σταθμίσεως των εμπλεκόμενων συμφερόντων. Περαιτέρω, οι επιβαλλόμενες στη Δημοκρατία της Πολωνίας ενέργειες συνίστανται στην παύση των επίμαχων δραστηριοτήτων ενεργού δασικής διαχειρίσεως και, ως εκ τούτου, η αποτελεσματικότητα των προσωρινών μέτρων αυτών συναρτάται προς την άμεση εκτέλεσή τους. Τέλος, ακόμη και στην περίπτωση κατά την οποία η Δημοκρατία της Πολωνίας εγείρει ερμηνευτικές αμφιβολίες ως προς την εκτέλεση της παρούσας διατάξεως, οι αμφιβολίες αυτές θα πρέπει να αρθούν σε συμφωνία με την Επιτροπή σύμφωνα με το γενικό καθήκον ειλικρινούς συνεργασίας.\n118 Αν διαπιστωθεί μη συμμόρφωση, το Δικαστήριο θα υποχρεώσει τη Δημοκρατία της Πολωνίας να καταβάλει στην Επιτροπή ημερήσια χρηματική ποινή ύψους τουλάχιστον 100 000 ευρώ, με αφετηρία την επίδοση της παρούσας διατάξεως στη Δημοκρατία της Πολωνίας και έως ότου το κράτος μέλος αυτό συμμορφωθεί προς αυτή ή έως την έκδοση της αποφάσεως με την οποία θα περατωθεί η διαδικασία στην υπόθεση C-441/17.\n119 Κατόπιν των ανωτέρω, το Δικαστήριο επιφυλάσσεται να αποφανθεί επί του συμπληρωματικού αιτήματος της Επιτροπής.\n1) Η Δημοκρατία της Πολωνίας υποχρεούται να παύσει, αμέσως και έως την έκδοση της αποφάσεως με την οποία θα περατωθεί η διαδικασία στην υπόθεση C-441/17,\n– τις δραστηριότητες ενεργού δασικής διαχειρίσεως στους οικοτόπους 91D0 –δασώδεις τυρφώνες– και 91E0 –αλλουβιακά δάση με ιτιές, λεύκες, κλήθρες και μελίες–, και στις αιωνόβιες δασοσυστάδες του οικοτόπου 9170 –υποηπειρωτικά δάση δρυός και καρπίνου–, καθώς και στους οικοτόπους του λευκονώτη δρυοκολάπτη (Dendrocopos leucotos), του τριδάκτυλου δρυοκολάπτη (Picoides tridactylus), της σπουργιτόγλαυκας (Glaucidium passerinum), του αιγιωλιού (Aegolius funereus), της σφηκοβαρβακίνας (Pernis apivorus), του νανομυγοχάφτη (Ficedula parva), του κρικομυγοχάφτη (Ficedula albicollis) και του φασσοπερίστερου (Colomba oenas) και στους οικοτόπους των σαπροξυλικών κανθάρων –Cucujus cinnaberinus, Boros schneideri, Phryganophilus ruficollis, Pytho kolwensis, Rhysodes sulcatus και Buprestis splendens–, και\n– την απομάκρυνση αιωνόβιων νεκρών ερυθρελατών καθώς και τις δραστηριότητες υλοτομίας στο πλαίσιο της εντατικοποιήσεως της δασικής εκμεταλλεύσεως στην περιοχή PLC200004 Puszcza Białowieska (Πολωνία),\nόπως τα μέτρα αυτά προβλέπονται στην απόφαση του Υπουργού Περιβάλλοντος της Δημοκρατίας της Πολωνίας της 25ης Μαρτίου 2016 και στο άρθρο 1, σημεία 2 και 3, της αποφάσεως αριθ. 51 του γενικού διευθυντή της Lasy Państwowe (Δασική Υπηρεσία, Πολωνία), της 17ης Φεβρουαρίου 2017.\n2) Κατ’ εξαίρεση, η Δημοκρατία της Πολωνίας δύναται να επιτρέψει τη συνέχιση της υλοποιήσεως των μέτρων που διαλαμβάνονται στο σημείο 1 του διατακτικού της παρούσας διατάξεως, εφόσον αυτά είναι απολύτως αναγκαία, και στο μέτρο κατά το οποίο δεν είναι δυσανάλογα, προκειμένου να διαφυλαχθεί, ευθέως και αμέσως, η δημόσια ασφάλεια των ανθρώπων, υπό την προϋπόθεση πάντως η λήψη άλλων, λιγότερο ριζικών μέτρων να μην είναι δυνατή για αντικειμενικούς λόγους.\nΚατά συνέπεια, οι εν λόγω δραστηριότητες επιτρέπεται να συνεχιστούν αποκλειστικώς και μόνο στο μέτρο κατά το οποίο συνιστούν το μοναδικό μέσο για να διαφυλαχθεί η δημόσια ασφάλεια των ανθρώπων στις περιοχές τις άμεσα παρακείμενες στο οδικό δίκτυο ή σε άλλες σημαντικές υποδομές, εφόσον δεν είναι δυνατή, για αντικειμενικούς λόγους, η διαφύλαξη της ασφάλειας αυτής μέσω της λήψεως άλλων, λιγότερο ριζικών μέτρων, όπως η μέσω επαρκούς σηματοδοτήσεως προειδοποίηση για κινδύνους ή η προσωρινή απαγόρευση, ενδεχομένως επ’ απειλή κατάλληλων κυρώσεων, της προσβάσεως του κοινού στις περιοχές αυτές.\n3) Η Δημοκρατία της Πολωνίας υποχρεούται να γνωστοποιήσει στην Ευρωπαϊκή Επιτροπή, το αργότερο εντός 15 ημερών από της επιδόσεως της παρούσας διατάξεως, όλα τα μέτρα που θα έχει λάβει προκειμένου να συμμορφωθεί πλήρως προς τη διάταξη αυτή, προσδιορίζοντας αιτιολογημένα τις επίμαχες δραστηριότητες ενεργού δασικής διαχειρίσεως την υλοποίηση των οποίων προτίθεται να συνεχίσει να επιτρέπει για τον λόγο ότι αυτές είναι αναγκαίες για τη διαφύλαξη της δημόσιας ασφάλειας σύμφωνα με τα εκτιθέμενα στις σκέψεις 81 και 82 της παρούσας διατάξεως.\n4) Επιφυλάσσεται ως προς το συμπληρωματικό αίτημα της Ευρωπαϊκής Επιτροπής.\ni Στη σκέψη 59 του παρόντος κειμένου έγινε τροποποίηση γλωσσικής φύσεως μετά την αρχική ανάρτησή του στην ψηφιακή Συλλογή Νομολογίας.


Tommy Hilfiger - Παιδικά παπούτσια | ANSWEAR.gr\nTommy Hilfiger - Παιδικά παπούτσια\nΠροσθέστε το προϊόν στο καλάθι και εισάγετε τον κωδικό "SUMMER". Η προσφορά ισχύει έως τις 25 Μαΐου.\nΥποδήματα για παιδιά από τη συλλογή Tommy Hilfiger. Μοντέλο από συνθετικό ύφασμα.\n- Μαλακό φορτί τακουνιού.\n- Το μήκος του ένθετου είναι: 10,5 cm.\n- Διαστάσεις αναφερόμενες για το μέγεθος: 17.\nID προϊόντος: PP84-OBB0C3_59X\nΚωδικός κατασκευαστή: T0B4.30191.0271\nΠαιδικά παπούτσια Primigi χρώμα: ναυτικό μπλε\nΥποδήματα Geox χρώμα: ναυτικό μπλε


Επεισοδιακή καταδίωξη οχήματος μέσα στην πόλη της Κοζάνης - Eordaialive.com - Ενημέρωση με νέα και ειδήσεις από Πτολεμαΐδα, Εορδαία, Κοζάνη, Δυτική Μακεδονία, Δυτ. Μακεδονία, News, Εφημερίδα, Ptolemaida, Eordaia, Eordea, Kozani, Kozanh, Western, Macedonia, Ditiki Makedonia\nΕπεισοδιακή καταδίωξη οχήματος μέσα στην πόλη της Κοζάνης\nΣύλληψη του οδηγού για ναρκωτικά\nΕπεισοδιακή καταδίωξη οχήματος μέσα στην πόλη της Κοζάνης είχαμε σήμερα, Τετάρτη, λίγο μετά τις 5 το απόγευμα, όταν η ομάδα “ΔΙΑΣ” αρχικά έκανε σήμερα σε όχημα να σταματήσει για έλεγχο, στην οδό Δημοκρατίας.\nΟ οδηγός του ΙΧ, ωστόσο, δε σταμάτησε, ανέπτυξε ταχύτητα και επιχείρησε να διαφύγει, με τις μοτοσικλέτες της “ΔΙΑΣ” να τον ακολουθούν, ενώ παράλληλα ενημερώθηκαν άμεσα και οι άλλες ομάδες της Ελληνικής Αστυνομίας.\nΤελικά, μετά από καταδίωξη, οι άντρες της “ΔΙΑΣ” κατάφεραν να ακινητοποιήσουν το όχημα, επί της οδού Χαλκιδικής, συλλαμβάνοντας τον οδηγό (ηλικίας περίπου 50 ετών), στην κατοχή του οποίου, σύμφωνα με τις πληροφορίες του Kozanimedia, βρέθηκαν και κατασχέθηκαν περίπου 15 γραμμάρια χασίς.\nΟ συλληφθείς οδηγήθηκε στα κρατητήρια του Αστυνομικού Τμήματος Κοζάνης.


mad and eternally faithful: ΤΟΥ ΧΡΟΝΟΥ ΠΡΩΤΑΘΛΗΜΑ ΑΠΟ ΤΟΝ ΦΛΕΒΑΡΗ!!\nΤΟΥ ΧΡΟΝΟΥ ΠΡΩΤΑΘΛΗΜΑ ΑΠΟ ΤΟΝ ΦΛΕΒΑΡΗ!!\nΓια άλλη μία χρονιά, ο Ολυμπιακός βρέθηκε στην θέση που δικαιωματικά του ανήκει. Η κορυφαία ομάδα του Ελληνικού Πρωταθλήματος πήρε πίσω το στέμμα της και πλέον ξεπέρασε και πάλι όλες τις υπόλοιπες ομάδες που έχουν 37 Πρωταθλήματα, έναντι 38 των Πειραιωτών! Όλοι τους και μόνοι μας, αλλά ούτε εκεί μας φτάνουν...\nΟ τίτλος ήρθε με τον πλέον εκκοφαντικό τρόπο. Νίκη με ΕΞΑΡΑ, στο υποτιθέμενο ντέρμπι με την δικέφαλη (ή καλύτερα, ακέφαλη) κότα. Δεν με ενδιαφέρει να αναλύσω το παιχνίδι, ούτε να πω για τον γνωστό πια τρόπο που παίζουν οι ερυθρόλευκοι. Αυτό που με νοιάζει είναι ότι υπάρχουν κάποια πράγματα που βούλωσαν τα στόματα των γκρινιάριδων και ειδικά ορισμένων άμπαλων που δεν έχουν ιδέα από ποδόσφαιρο.\nΕμείς στηρίξαμε απόλυτα τον Βαλβέρδε, σε αντίθεση με τους "γνώστες" και τελικά εκ του αποτελέσματος, δικαιωθήκαμε απόλυτα. Πρωτάθλημα σε χρόνο ρεκόρ πήρε ο Βάσκος, το δεύτερο σε ισάριθμες σεζόν του στον Ολυμπιακό.\nΕίχαν φάει πολλοί κόλημα ότι δεν κερδίζει ντέρμπι. Να τους θυμίσω ότι την πρώτη του χρονιά δεν έχασε ντέρμπι, αφού κέρδισε Π.Α.Ο.Κ. μέσα και ήρθε 0-0 στην Τούμπα, κέρδισε δύο φορές την Α.Ε.Κ. και ήρθε δύο φορές ισόπαλος με τον Παναθηναϊκό. Ε τώρα όχι απλά κέρδισε, διέσυρε τον αντίπαλο του.\nΟ φετινός Ολυμπιακός σχεδόν σε όλα του τα παιχνίδια έπαιξε την ίδια μπάλα. Επιθετικά με πολύ πίεση στον αντίπαλο και δημιουργία πολλών ευκαιριών. Άλλες φορές του βγήκε το παιχνίδι και πέτυχε πολλά γκολ και άλλες φορές όχι, έτσι στα τελευταία λεπτά αναγκαζόταν να περιμένει τον αντίπαλο για να διαφυλάξει το σκορ.\nΌπως και να το κάνουμε όμως, ο Βαλβέρδε πέτυχε κάτι πάρα πολύ δύσκολο. Πήρε μία ομάδα που πέρσι ήταν ένα μάτσο χάλια και την έκανε Πρωταθλήτρια! Δεν δούλεψε από την αρχή μαζί της, αφού ήρθε αρχές Αυγούστου, ενώ και το γεγονός ότι μέσα στο ρόστερ υπήρχαν σχεδόν έντεκα νέοι ποδοσφαιριστές. Και για όσους το παίζουν προπονητές από το σπίτι και την εξέδρα, φυσικά και δεν είναι απλά τους βάζω τους παίχτες και παίζουν...\nΕμείς από εδώ δικαιωθήκαμε και για το ότι λέγαμε ότι ο Μιραλάς μπορεί να παίξει μόνος του στην κορυφή, όταν οι περισσότεροι έλεγαν ότι ο Βαλβέρδε αφήνει την ομάδα χωρίς επιθετικό. Φυσικά δεν ήταν δική μας έμπνευση, ούτε επιλογή, αλλά του τεχνικού του Ολυμπιακού.\nΤέλος για όσους κόπτονται για το αν ο Ολυμπιακός μπορεί να παίξει Τσάμπιονς Λιγκ με αυτήν την ομάδα, να τους θυμίσω ότι μέχρι τότε έχουμε 6 (τυχαίο;;;) μήνες και μία μεταγραφική περίοδο που διαρκεί δύο μήνες. Εσείς τι λέτε; Μαρινάκης και Βαλβέρδε δεν θα κάνουν αυτά που πρέπει για να δούμε ακόμα καλύτερο τον Ολυμπιακό...;\nΈνα μεγάλο μπράβο στον ΠΡΟΕΔΡΟ Βαγγέλη Μαρινάκη για όλα όσα έκανε για την ομάδα φέτος!\nΈνα μεγάλο μπράβο στον, κατά τη δική μου γνώμη, ΚΑΛΥΤΕΡΟ ΠΡΟΠΟΝΗΤΗ που έχει περάσει από τον πάγκο της ομάδας, τουλάχιστον τα χρόνια που παρακολουθώ εγώ ποδόσφαιρο, Ερνέστο Βαλβέρδε!\nΈνα μεγάλο μπράβο στους ΠΑΙΧΤΕΣ του ΘΡΥΛΟΥ που έδωσαν τα πάντα για την κούπα και μας "γέμισαν" στα περισσότερα παιχνίδια.\nΈνα μεγάλο μπράβο σε όλους τους ΑΝΘΡΩΠΟΥΣ ΤΗΣ ΟΜΑΔΑΣ.\nΑλλά κυρίως, ένα μεγάλο μπράβο στον ΠΥΡΙΝΟ ΚΟΣΜΟ ΤΟΥ ΟΛΥΜΠΙΑΚΟΥ, ΠΟΥ ΔΕΝ ΛΥΓΑ ΠΟΤΕ!\nΆντε γειά, Πρωτάθλημα ξανά στον Πειραιά (εκεί που ανήκει δηλαδή) και καλή δύναμη στα play-off για τους υπόλοιπους.\nΥ.Γ. Όσοι ντράπηκαν για τον Ολυμπιακό μετά το παιχνίδι με τον βάζελο, καλό θα ήταν να μην ασχολούνται καν με την ομάδα, να μην γράφουν γι' αυτήν σε εφημερίδες (π.χ. στον Γαύρο) και ΝΑ ΜΗΝ ΞΑΝΑΠΑΤΗΣΟΥΝ ΣΤΟ ΚΑΡΑΪΣΚΑΚΗ!!!\nΑναρτήθηκε από babis_gate7 στις 3:53 μ.μ.\nΌλα καλά κι ωραία. Ήσουν η καλύτερη ομάδα. Το άξιζες το κατσαρόλι. Έπαιζες μπάλα για όσο διάστημα μπορούσες και έπαιρνες τα ματς. Στα ντέρμπι τα έβρισκες μπαστούνια, διότι οι παίχτες σου ουσιαστικά είναι απροπόνητοι. Λογικό, αφού δεν έκανες προετοιμασία. Γιατί όμως στην νίκη επί της ΑΕΚ και μάλιστα με εμφατικό σκορ δεν μπήκατε μέσα στο γήπεδο να πανηγυρίσετε και να πάρετε φανέλες;\nΚαλό απόγευμα μάγκα.\nΚοίτα, μια φανελίτσα θα την ήθελα, αλλά αμα έβλεπες τον περίγυρο του αγωνιστικού χώρου, πιο πολλοί ήταν οι σεκιούριτι, παρά οι οπαδοί. χαχαχα. Καλή επιτυχία στην ομάδα σου να μπει στα play-off!\nΕυχαριστώ φίλε. Ξέρω ότι πολλοί δεν γουστάρουν τα play off, αλλά εγώ είμαι λίγο μαζόχας. Το ξέρω, είμαι άρρωστος.\nΤρώω το γιαουρτάκι μου, πάω για μπανάκι και πέφτω ξερός για ύπνο.\nποιο φλεβαρη ρε μπαμπη????\nτελος ιουλιου βια αρχες αυγουστου πρεπει να εχουμε τελειωσει!!!\nΚάνθαρε τα play-off σημαίνουν και Ευρώπη, επομένως δεν βρίσκω λόγο να μην θέλει κάποιος Αριανός να μπει η ομάδα του εκεί...\nΘέμη τότε (σύμφωνα με τις εφημερίδες) το παίρνει ο βάζελος με τις τρομερές μεταγραφές... Εμείς, τι να κάνουμε, το παίρνουμε τον Απρίλη


Βαθύ Κόκκινο | Τι είναι αριστερά, αριστερή πολιτική και αριστερή κυβέρνηση σήμερα;\nΠέμπτη, 23 Σεπτεμβρίου, 2021 03:15:15\nΤι είναι αριστερά, αριστερή πολιτική και αριστερή κυβέρνηση σήμερα;\nΑΠΟ ΤΟΝ 18ο ΣΤΟΝ 20ό ΑΙΩΝΑ\nΗ προέλευση του όρου ανάγεται στον 18ο αιώνα και σχετίζεται με τις θέσεις που κάθονταν οι πολιτικές δυνάμεις στο αγγλικό κοινοβούλιο, σε σχέση με το προεδρείο. Παγιώθηκε, ωστόσο, στα χρόνια της Γαλλικής Επανάστασης (1789), όταν οι μοναρχικοί κατέλαβαν στη Συντακτική Συνέλευση το δεξιό μέρος της αίθουσας και οι δημοκράτες το αριστερό. Έκτοτε ο όρος διασχίζει την πολιτική ζωή, διαμορφώνει «στρατόπεδα» και συνειδήσεις, καθορίζει πολιτικές απαντήσεις, συνδέεται με κορυφαία γεγονότα.\nΗ σημασία των όρων Αριστερά και αριστερή πολιτική αλλά και τις διάκρισης Αριστερά-Δεξιά αμφισβητήθηκε και αμφισβητείται από πολλές πλευρές, ωστόσο. Κάποιοι είπαν ότι μαζί με το «τέλος των ιδεολογιών» επήλθε και το τέλος των διαχωριστικών γραμμών. Άλλοι ότι η διάκριση Αριστερά-Δεξιά αντικαταστάθηκε από το «εκσυγχρονισμός ή όχι» ή ότι ακυρώθηκε από τη βελτίωση της θέσης των εργαζομένων, τη «διεύρυνση της μεσαίας τάξης» και τη συναφή άμβλυνση της κοινωνικής-ταξικής πόλωσης.\nΠολλοί ταύτιζαν την Αριστερά με τον κρατισμό, την εθνική περιχαράκωση και τον «υπαρκτό σοσιαλισμό», για να προαναγγείλουν το τέλος της, σε μια εποχή που ο κρατισμός και ο «υπαρκτός σοσιαλισμός» κατέρρεαν, ενώ η «παγκοσμιοποίηση» και οι αγορές έμοιαζαν να θριαμβεύουν. Άλλοι την ταυτίζουν με την οπισθοδρόμηση, τον αναχρονισμό, την αρτηριοσκλήρωση, ισχυριζόμενοι ότι η εξέλιξη, η πρόοδος είναι αποτέλεσμα του ανταγωνισμού, των αγορών, της ιδιωτικής πρωτοβουλίας.\nΜερικοί πρόβαλλαν έναν «τρίτο δρόμο» ή οριοθέτησαν την Αριστερά ως τη δύναμη που αντιπροσωπεύει το «κοινωνικό κράτος» ή το παλιό ή νέο «κοινωνικό συμβόλαιο», τον «έλεγχο της πολιτικής επί της οικονομίας», τη διόρθωση του «καπιταλισμού-καζίνο» από τις ακρότητες, την επιταγή της ισότητας, τη δημοκρατία, τον ουμανισμό, την προστασία των μειονοτήτων ή του περιβάλλοντος, την κοινωνική ευαισθησία. Κι εσχάτως μάθαμε ότι η διάκριση Αριστερά-Δεξιά δεν ισχύει και οι ιδεολογίες δεν έχουν θέση όταν πρόκειται να σώσουμε την πατρίδα (ΕΠΑΜ), ότι δεν υπάρχουν αριστεροί παρά μόνο «κομμουνιστές» (ΚΚΕ) ή ότι Αριστερά μπορεί να σημαίνει «επανεξέταση» και «αναδιαπραγμάτευση» αλλά όχι υποχρεωτικά κατάργηση του μνημονίου και των δανειακών συμβάσεων (ΣΥΡΙΖΑ).\nΥπάρχει ένας σαφής ορισμός της Αριστεράς και της αριστερής πολιτικής; Ο Λένιν μάς βοηθά να ξετυλίξουμε το κουβάρι αυτό: «Όσον αφορά τα αριστερά κόμματα, αυτά είναι πραγματικά αριστερά και αξίζουν αυτόν τον τίτλο μόνον εφόσον εκφράζουν τα συμφέροντα και αντανακλούν την ψυχολογία όχι της “κοινωνίας” ούτε της χούφτας της κάθε κλαψιάρικης διανοουμενίστικης σαβούρας, αλλά την ψυχολογία των κατώτερων στρωμάτων του λαού, του προλεταριάτου και μιας ορισμένης μερίδας της μικροαστικής μάζας του χωριού και της πόλης. Αριστερά κόμματα είναι εκείνα που το ακροατήριό τους δεν είναι ποτέ αδιάφορο για τα κοινωνικοπολιτικά ζητήματα, όπως ποτέ δεν είναι αδιάφορος ο πεινασμένος για το κομμάτι το ψωμί» (Άπαντα, τόμ. 15, σσ. 264-5).\nΠιο απλά, ο όρος Αριστερά δεν είναι αυστηρός όρος, με ανελαστικές οριοθετήσεις. Από κοινωνική άποψη, εκφράζει το λαϊκό-πληβειακό στοιχείο, την εργατική τάξη και τα φτωχότερα μεσαία στρώματα, αντανακλά τις ανάγκες και τα συμφέροντά τους. Από πολιτική άποψη, εκφράζει τον πολύμορφο ριζοσπαστισμό τους, τις πολυεπίπεδες τάσεις ρήξης με το αστικό καθεστώς και το πολιτικό του σύστημα, που αντιπαρατίθεται (όχι με το ίδιο βάθος) τόσο στο σύστημα και τους πυλώνες του όσο και στην τάση συνδιαλλαγής και υποταγής που αναπτύσσεται στους εργαζόμενους.\nΣυνεπώς, η Αριστερά σε πολιτικό επίπεδο είναι αντικειμενικά πιο ευρεία από το κόμμα της κομμουνιστικής απελευθέρωσης. Είτε το θέλει κανείς είτε όχι, έτσι είναι κι έτσι θα είναι, μιας και η εργατική συνείδηση, ο ριζοσπαστισμός αναπτύσσονται ανισόμετρα, μέσα από διαφορετικούς δρόμους, ως αποτέλεσμα υπαρκτών κοινωνιολογικών, γνωσιολογικών και πολιτικών δεδομένων και εμπειριών στη ζωή των λαϊκών μαζών.\nΕπομένως, οι κομμουνιστές δεν είναι «άλλο» και, πολύ περισσότερο, «εχθρικό» ρεύμα προς τους αριστερούς, δεν αντιμετωπίζουν τα πράγματα με οδηγό το «ή κομμουνιστής (ακόμη χειρότερα, ή ΚΚΕ) ή τίποτα». Είναι ένα από τα ρεύματα της Αριστεράς. Δεν κλείνουν τα μάτια απέναντι στην ύπαρξη κι άλλων ριζοσπαστικών αριστερών ρευμάτων ούτε θεωρούν ότι οι μη «χημικώς καθαρές» κομμουνιστικές τάσεις, τα μη επαναστατικά «όχι στο μνημόνιο» είναι συλλήβδην αναχώματα και οπορτουνιστές (όχι ότι δεν υπάρχουν αναχώματα και οπορτουνιστές).\nΟι κομμουνιστές είναι το τμήμα της Αριστεράς που σε κάθε αναμέτρηση εκφράζει το συνολικό (κι όχι απλώς το επιμέρους), το διεθνικό (κι όχι απλώς το εθνικό), το στρατηγικό (και όχι απλώς το τακτικό) στοιχείο της πάλης – όπως ανέφερε το Κομμουνιστικό Μανιφέστο. Που προσπαθεί να συνενώσει-μετασχηματίσει τον πολύμορφο ριζοσπαστισμό (σήμερα το πρωτόλειο και αντιφατικό «όχι στο μνημόνιο») σε συνειδητό αντικαπιταλιστικό κι επαναστατικό αγώνα. Που αγωνίζεται ώστε μέσα στο ευρύ ριζοσπαστικό δυναμικό να ηγεμονεύσουν -μέσα από δημοκρατικές διαδικασίες, γόνιμης αλληλεπίδρασης- η προλεταριακή και κομμουνιστική πλευρά και προοπτική.\nΗ Αριστερά, παράλληλα, είναι και Ιστορία, παράδοση. Κουβαλάει αναφορές σε γεγονότα όπως η Οκτωβριανή, η Αντίσταση, το Πολυτεχνείο. Σε προσωπικότητες-σύμβολα όπως ο Λένιν, ο Λαμπράκης, ο Τσε, ο Ζαπάτα, ο Σπάρτακος. Σε αξίες, όπως η αλληλεγγύη, η ειρήνη, η συλλογικότητα, ο αγώνας. Σε ιστορικά ρεύματα, όπως ο μπολσεβικισμός, ο τριτοδιεθνισμός, ο ευρωκομμουνισμός, ο τροτσκισμός, ο μαοϊσμός.\nΕπιπλέον, η Αριστερά έχει ιδεολογικές αναφορές στον Μαρξ και τους θεωρητικούς που ακολούθησαν το δρόμο του. Και στη βάση αυτών των αναφορών, αναλύει επιστημονικά την πραγματικότητα, προβλέπει τις εξελίξεις, καθορίζει αντιπάλους και φίλους, διαμορφώνει στρατηγική και τακτική, αναπτύσσει τον ζωντανό και γόνιμο διάλογο στο εσωτερικό της και με τους εργαζόμενους.\nΠάνω απ’ όλα, όμως, η Αριστερά, η αριστερή πολιτική είναι ιστορικά συγκεκριμένη. Αυτό δικαιώνει τις ιστορικές παραδόσεις, επιβεβαιώνει τους αυτοπροσδιορισμούς, «αποφασίζει» για την ορθότητα των γενικών αρχών. Με αυτή την έννοια πρέπει να απαντήσουμε και σήμερα τι σημαίνει Αριστερά, παίρνοντας υπόψη τις «πολιτικές ταυτότητες» και τις ιστορικές διαδρομές, αλλά κρίνοντας πάνω απ’ όλα συγκεκριμένα.\nΑς ξεκινήσουμε, καταρχήν, ορίζοντας το ζήτημα αρνητικά. Συντηρητική, δεξιά είναι η πολιτική που προωθούν το μνημόνιο και οι δανειακές συμβάσεις, η ΕΕ και το ΔΝΤ, οι αγορές και το κεφάλαιο. Η πολιτική που έχει ως υπέρτατο νόμο την ανταγωνιστικότητα, την ατομική ιδιοκτησία, το κέρδος. Άρα αριστερή, φιλολαϊκή, ριζοσπαστική είναι η πολιτική και η δύναμη που κοντράρει αυτές τις επιλογές και τους πυλώνες τους, ακυρώνει κάθε φορά την επίθεση του αντίπαλου, ανατρέπει την επίθεση και τους φορείς της. Που δεν κινείται με λογική συνδιαλλαγής μαζί τους, διαπραγμάτευσης ώστε «να μην υπάρχει περαιτέρω επιδείνωση» (όπως έλεγε το πρώτο από τα πέντε σημεία του ΣΥΡΙΖΑ), «επανεξέτασης» του τι και πόσο θα περικοπεί (όπως έλεγε η επιστολή του στον Μπαρόζο), αλλά που αμφισβητεί, αντιπαρατίθεται, συγκρούεται -στον ένα ή τον άλλο βαθμό- με την πολιτική που τσαλαπατά τα λαϊκά δικαιώματα και με τους φορείς της, χωρίς το καθεστωτικό ταμπού του «εμείς δεν βγαίνουμε από την ευρωζώνη».\nΑριστερή πολιτική σημαίνει να διεκδικείς άμεση κατάργηση-καταγγελία των μνημονίων και των δανειακών συμβάσεων, του μεσοπρόθεσμου και όλων των άλλων εφαρμοστικών τους νόμων.\nΣημαίνει άμεση επαναφορά των μισθών και των συντάξεων στην προ μνημονίου κατάσταση, ως πρώτο βήμα για αποδοχές που θα εξασφαλίζουν αξιοπρεπή διαβίωση. Για να γίνει αυτό απαιτείται -μεταξύ άλλων- κατάργηση των ρυθμίσεων για τη μετενέργεια, τις ατομικές συμβάσεις, τις μισθολογικές περικοπές στο δημόσιο εδώ και τώρα.\nΑριστερή πολιτική σημαίνει επίδομα ανεργίας σε όλους χωρίς προϋποθέσεις ίσο με τον βασικό μισθό και για όλο το διάστημα της ανεργίας, απαγόρευση των απολύσεων, μαζικούς διορισμούς στην εκπαίδευση και την υγεία, κατάργηση κάθε διάταξης που προωθεί την ελαστική εργασία, μείωση των ωρών εργασίας με αύξηση αποδοχών.\nΣημαίνει κατάργηση των φορομπηχτικών μέτρων, των χαρατσιών, του κεφαλικού φόρου και του ΦΠΑ στα είδη πλατιάς λαϊκής κατανάλωσης, μειώσεις τιμών στα είδη πρώτης ανάγκης, τα τρόφιμα, τα καύσιμα, τα τιμολόγια των ΔΕΚΟ, διαγραφή των χρεών προς τις τράπεζες για αγορά πρώτης κατοικίας. Αλλά και αυξημένη φορολόγηση των επιχειρηματικών κερδών, των εφοπλιστών, των χρηματοπιστωτικών συναλλαγών, άμεση μείωση των στρατιωτικών δαπανών, ακύρωση κάθε νέας εξοπλιστικής παραγγελίας.\nΣημαίνει να αποδοθούν στα ταμεία τα αποθεματικά που λεηλατήθηκαν από το πρόσφατο «κούρεμα» και το παλαιότερο «σκάνδαλο των ομολόγων», μείωση του ορίου συνταξιοδότησης και αύξηση των παροχών και των συντάξεων. Κατάργηση των πρόσφατων αντιασφαλιστικών νόμων αλλά και των νόμων Σιούφα-Ρέππα-Πετραλιά.\nΣημαίνει ανάκληση των ιδιωτικοποιήσεων, καμιά νέα ιδιωτικοποίηση, αποκλειστικά δημόσια τα κοινωνικά αγαθά όπως η παιδεία, η υγεία, η ενέργεια, το νερό, τα λιμάνια, οι δρόμοι, τα αεροδρόμια, οι επικοινωνίες, οι συγκοινωνίες, ο ορυκτός πλούτος, οι ακτές.\nΣημαίνει να σπάσουν τα ιμπεριαλιστικά δεσμά του ΝΑΤΟ, την ΕΕ, της συμμετοχής σε διεθνείς στρατιωτικές αποστολές, αλλά και τα δεσμά που φυλακίζουν τις λαϊκές ελευθερίες, από το χώρο δουλειάς ως την πολιτική, με αιχμή να καθιερωθούν άμεσα η απλή αναλογική, ο ελεύθερος συνδικαλισμός και το δικαίωμα του διαδηλώνειν.\nΑς μη συνεχίσουμε σ’ αυτό το επίπεδο – είναι φανερό τι σημαίνει αριστερή πολιτική. Δεν επιδέχεται αμφισβήτηση και δεν υπάρχει δύναμη που να δικαιούται τον τίτλο «αριστερή» αν δεν προβάλλει και διεκδικεί με σαφήνεια αυτά τα αιτήματα.\nΑμφισβήτηση δεν επιδέχεται και κάτι άλλο: δεν είναι δυνατόν να υλοποιηθεί ούτε το παραμικρό απ’ αυτά αν δεν σπάσει η μηχανή του χρέους. Όσο υπέρτατος νόμος παραμένει η «εξυπηρέτηση των υποχρεώσεων» προς τους τοκογλύφους-δανειστές δεν θα υπάρχει χώρος ούτε για αυξήσεις μισθών ούτε για να γυρίσουν στα ταμεία τα 14 δις των «κουρεμένων» αποθεματικών. Γι’ αυτό, όρος για να γίνουν τα παραπάνω είναι να μην πληρώσουμε ευρώ τσακιστό για το χρέος, να προχωρήσουμε στη μονομερή διαγραφή του.\nΕπιπλέον, δεν είναι δυνατόν να υλοποιηθεί έστω κι ένα από αυτά όσο η Ελλάδα «χορεύει» στους ρυθμούς του ευρώ, της ΕΕ, του Συμφώνου Δημοσιονομικής Σταθερότητας, του Συμφώνου για το ευρώ. Πολύ περισσότερο, είναι αδύνατη μια έξοδος από το μνημόνιο με παραμονή στην ΕΕ και το ευρώ. Όποιος ισχυρίζεται το αντίθετα, σπέρνει αυταπάτες συνειδητά είτε ασυνείδητα ή δεν κατανοεί πού βρίσκεται ή ψεύδεται απροκάλυπτα. Γι’ αυτό, συλλογικές συμβάσεις με αξιοπρεπείς αμοιβές και κατάργηση των χαρατσιών είναι άρρηκτα δεμένα με την έξοδο από το ευρώ και την ΕΕ.\nΤέλος, δεν μπορούμε να φανταστούμε κάποιο από τα μέτρα αυτά να προχωρά αν τα «κλειδιά» της οικονομίας τα έχουν οι τράπεζες κι αν τομείς όμως η διατροφή, οι μεταφορές, η ενέργεια είναι παραδομένοι στη λογική του κέρδους. Γι’ αυτό κρίσιμο ζήτημα είναι οι τράπεζες και οι τομείς στρατηγικής σημασίας να περάσουν σε δημόσια-συλλογική ιδιοκτησία, χωρίς αποζημίωση, και να λειτουργήσουν με εργατικό έλεγχο προς όφελος του λαού.\nΤο δίπολο Αριστερά-Δεξιά- ΠΟΙΑ ΑΡΙΣΤΕΡΑ ΕΙΝΑΙ ΑΝΤΙΠΑΛΟΣ ΤΩΝ ΜΝΗΜΟΝΙΩΝ ΚΑΙ ΤΟΥ ΣΥΣΤΗΜΑΤΟΣ\nΓια πολλούς η Αριστερά είναι απλώς ο κοινοβουλευτικός αντίπαλος της συντηρητικής παράταξης. Το μη δεξιό κόμμα που μπορεί να διεκδικήσει την κυβέρνηση από το κύριο κόμμα της δεξιάς. Έτσι, αριστερά είναι ο Ολάντ, που αντιπαρατέθηκε στον Σαρκοζί, ο Πρόντι, που κόντραρε τον Μπερλουσκόνι, ο Α. Παπανδρέου, που έμπαινε απέναντι στην «επάρατο Δεξιά», και σήμερα ο ΣΥΡΙΖΑ, που μπορεί να υπερκεράσει τη ΝΔ, να εκμεταλλευτεί το αντιδημοκρατικό μπόνους των 50 εδρών και να αποτελέσει κορμό μιας άλλης κυβέρνησης.\nΠολύ βολική αυτή η προσέγγιση. Βολική για τη ΝΔ, γιατί στο όνομα του «αριστερού κινδύνου» εμφανίζεται ως εγγυητής της σταθερότητας και της ευρωπαϊκής πορείας, ως δύναμη αποτροπής του «σταλινισμού» και των «επιπόλαιων πειραματισμών», κι άρα συσπειρώνει όχι μόνο τον παραδοσιακό συντηρητικό χώρο (επάνοδος Μπακογιάννη κ.λπ.) άλλα και εκείνους που ενεργοποιούνται τα αντανακλαστικά τους από το ενδεχόμενο μιας πρωτιάς του ΣΥΡΙΖΑ.\nΒολική είναι και για τον ΣΥΡΙΖΑ. Πλασαριζόμενος ως η δύναμη που «φοβούνται αυτοί» (γι’ αυτό συσπειρώνονται και του επιτίθενται), ως η δύναμη που θα ταράξει τα νερά, αλιεύει ψήφους δεξιά κι αριστερά, άλλοτε εμφανιζόμενος ως τιμωρός των μνημονιακών δυνάμεων, άλλοτε χρησιμοποιώντας τη θεωρία της «χαμένης ψήφου απέναντι στην αντικαπιταλιστική Αριστερά και τους Οικολόγους, άλλοτε εμπορευόμενος την ενότητα και άλλοτε καπηλευόμενος το κίνημα. Αλλά πάντα, αφήνοντας στη σκιά της ασάφειας το τι ακριβώς προτείνει, όπως έδειξε η εβδομάδα των διερευνητικών εντολών.\nΑν και βολική, αυτή η προσέγγιση είναι πολύ επιφανειακή. Απέναντι στη Δεξιά, τη μνημονιακή πολιτική, την τρόικα δεν βρίσκεται εξ ορισμού και άνευ όρων η δύναμη που διαγκωνίζεται για την κοινοβουλευτική πρωτιά με τη ΝΔ. Βρίσκονται οι δυνάμεις που αμφισβητούν την πολιτική των μνημονίων, την ΕΕ και το ΔΝΤ, την αγορά, την ατομική ιδιοκτησία και το σύστημα της εκμετάλλευσης, από το οποίο απορρέουν και το οποίο εκφράζουν τα μνημόνια. Δεν βρίσκονται οι δυνάμεις που διαπραγματεύονται το μνημόνιο και το χρέος -δηλαδή την έκταση της λεηλασίας των εργαζομένων- αλλά οι δυνάμεις που συγκρούονται με αυτή την πολιτική από θέσεις ρήξης και ανατροπής, από θέσεις που υπεβαίνουν τη φυλακή της αγοράς, της ΕΕ, του ΔΝΤ, της ατομικής ιδιοκτησίας, του κέρδους.\nΜΠΡΟΣΤΑ Ο ΜΑΧΟΜΕΝΟΣ ΛΑΟΣ- Το «πυρηνικά» όπλα της αριστερής πολιτικής – ΜΕΤΩΠΙΚΗ ΑΝΤΙΚΑΠΙΤΑΛΙΣΤΙΚΗ ΑΡΙΣΤΕΡΑ\nΠοια είναι τα όπλα της Αριστεράς για να κάνει πράξη την πολιτική της; Με ποια μέσα μπορεί να καταργήσει τα μνημόνια, τις ατομικές συμβάσεις εργασίας, τα χαράτσια, τις ιδιωτικοποιήσεις; Είναι τα δικά της όπλα όμοια μ’ εκείνα της Δεξιάς κι απλώς έχουν άλλο πρόσημο; Ή μήπως τα δικά της μέσα είναι ριζικά διαφορετικά, όπως ριζικά διαφορετική είναι η πολιτική και τα συμφέροντα που εκπροσωπεί;\nΠροφανώς το δεύτερο. Η αριστερή πολιτική απαιτεί κι αριστερά μέσα επιβολής. Δεν υπάρχει παράδειγμα -κι ούτε είναι δυνατόν να υπάρξει στην εποχή του κανιβαλικού καπιταλισμού και της ΕΕ- όπου η αριστερή πολιτική να είχε ως όπλα της τους μηχανισμούς της αστικής εξουσίας, τη στάση απέναντι στο λαό που έχει και η αστική πολιτική.\n«Πυρηνικό» όπλο της αριστερής πολιτικής είναι ο ενεργός, οργανωμένος και μαχόμενος λαός. Πυρηνικό, με την έννοια του στοιχειακού, που δηλώνει παρόν σε κάθε χώρο εργασίας, σπουδών και ζωής. Αλλά και με την έννοια του συνολικού, που ως πολιτικό κίνημα μπορεί να ανατινάξει τα θεμέλια της βάρβαρης πολιτικής της ΕΕ, του ΔΝΤ και του κεφαλαίου.\nΣυνεπώς, βασικό κριτήριο μιας αριστερής πολιτικής και δύναμης είναι αν ρίχνει όλο το βάρος της ώστε να γίνεται πρωταγωνιστής ο συλλογικά μαχόμενος κι οργανωμένος λαός, να οικοδομείται ένα αγωνιστικό μέτωπο ρήξης και ανατροπής με καρδιά ένα ταξικά ανασυγκροτημένο εργατικό κίνημα.\nΏστε να ξεδιπλώνονται αγώνες ικανοί να αποτρέψουν και να ανατρέψουν τα μέτρα και ευρύτερα την πολιτική αυτή σε επιμέρους μέτωπα και συνολικά. Ώστε να μετατρέπονται η ανημπόρια στην καθημερινή αναμέτρηση με τον εργοδότη ή απέναντι στους σιδερόφρακτους μηχανισμούς της ΕΕ και του ΔΝΤ και ο προβληματισμός για το «τι πετύχαμε μετά από δύο χρόνια αγώνων» σε δύναμη ταξικής ανασυγκρότησης του κινήματος, σε τροφοδότη ενός νικηφόρου αγωνιστικού μετώπου ανατροπής της επίθεσης, αντιπαραθετικού στον προδοτικό συνδικαλισμό των ΓΣΕΕ-ΑΔΕΔΥ. Κι όχι να τροφοδοτείται μια λογική ανάθεσης σε κάποιους που θα «κάνουν τη δουλειά» για μας αλλά χωρίς εμάς: σε μια κυβέρνηση ή μια συνδικαλιστική γραφειοκρατία (ΣΥΡΙΖΑ) ή στο κόμμα (ΚΚΕ), που λιβανίζει τα καθεστώτα όπου η εξουσία της εργατικής τάξης έγινα εξουσία επί της τάξης.\nΏστε μέσα απ’ αυτή τη διαδικασία να προβάλλουν όργανα έκφρασης κι επιβολής της λαϊκής θέλησης, ανταγωνιστικά προς τους αστικούς μηχανισμούς – κρατικούς ή εργοδοτικούς. Όργανα εργατικού ελέγχου αλλά και διεύθυνσης της παραγωγής και των θεσμών με κριτήριο τις λαϊκές ανάγκες, που θα αποτελούν έμβρυα μιας νέας εξουσίας. Και που, συνενούμενα πανεθνικά, σε στιγμές που θα συγκλονίζονται με θύελες συγκρούσεων, θα συγκροτήσουν μια άλλη εξουσία, εργατική, κι όχι απλώς μια άλλη κυβέρνηση, εντός αστικών πλαισίων.\nΜε αυτή την έννοια, η Αριστερά δικαιώνει το ρόλο της ακριβώς όταν πολιτεύεται με γνώμονα την καταλυτική ισχύ της εργατικής-λαϊκής πάλης. Όταν ενώνει τους εργαζόμενους στη δράση, μέσα και από την κοινή δράση των ρευμάτων που υπάρχουν στο εσωτερικό της. Όταν ανεβάζει έμπρακτα και όχι δίκην φροντιστηρίου την αυτοπεποίθηση, τη μαχητικότητα και την πολιτική συνείδησή τους. Όταν τους αναδεικνύει σε συλλογικά υποκείμενα και όχι σε οπαδούς ή ψηφοφόρους, σε γαρνιτούρα μιας κυβερνητικής πολιτικής «επανεξέτασης» γεμάτης πιρουέτες και συνδιαλλαγές ή μιας «σοφής πολιτικής» που τη χαράζει το κομματικό ιερατείο.\nΥπό αυτούς τους όρους -ταυτόχρονα με τη συνεισφορά της στα μεγάλα θεωρητικά και στρατηγικά ερωτήματα μιας κοινωνίας πέρα από τον καπιταλισμό- θα γίνεται και η ίδια η Αριστερά, ιδιαίτερα η μετωπική αντικαπιταλιστική Αριστερά και οι κομμουνιστικές τάσεις, ένα από τα βασικά όπλα για την προώθηση μιας αριστερής πολιτικής. Γι’ αυτό, η ενίσχυση της ΑΝΤΑΡΣΥΑ, η αλλαγή του χάρτη στην Αριστερά αποτελεί κρίσιμο διακύβευμα των επερχόμενων μαχών.